Busturialdeko HitzaElantxobe Archives - Page 39 of 39 - Busturialdeko Hitza | Page 39\nNork Busturialdeko Hitza\t- Ots 13, 2015\nUrdaibai Biosferaren Erreserba den heinean, babestutako ingurunea dela presente du Bermeoko Udalak. Eta babestutako gunea den heinean, zaindu egin behar dela dio Josu Unanue Bermeoko alkateordeak. “Aspaldi jakin genuen inguru honetan fracking-a egiteko plan bat dagoela,...\nEguraldiak uzten badu, zapatuan abiaraziko dituzte batel estropak\nNork Izaro Mendieta\t- Ots 5, 2015\nEguraldiaren iragarpenaren zain dira berriz ere Gipuzkoako eta Bizkaiko Arraun Federazioak. Hala, eguraldiak uzten badu, zapatuan abiaraziko dute denboraldi honetako batel liga; Bizkaiko arraunlariak Sestaon, eta Donostian, aldiz, Gipuzkoakoek. Urtarrilaren 18an jokatu behar zuten gipuzkoarrek ligako...\nAna Oregi: «Denboraleak sortutako kalteak bizkor konpondu dira»\nNork Izaro Mendieta\t- Urt 6, 2015\nIazko itsas denborale bortitzetik ia urtebete igaro denean, Eusko Jaurlaritzako Ingurumen eta Lurralde Politikako sailburu Ana Oregik adierazi du orduko hartan kaltetutako portuetako konponketak «bizkor eta eraginkortasunez» gauzatu direla. Oraindik, dena den, hainbat dira egiteke edo...\nLegatz eta antxoa gehiago arrantzatu ahalko da 2015ean, baina txitxarro gutxiago\nEuropar Batasuneko 28 herrialdeek 2015erako kuoten gainean akordioa egin zuten martitzen gabaz, eta horrek euskal arrantzaleentzako albiste on eta txarrak ekarri ditu. Akordio hori ezarrita, alturako ontziek jasango dute onurarik handiena; Gran Sol inguruan arrrantzatzen dutenek...\nEuria ez da aitzakia izan sanikolasak ospatzeko\nHerriko patroiaren jaia ospatzeko batu dira asteburuan Elantxobeko ume, gazte zein nagusiak. Ohi legez, mezagaz eman zioten hasiera sanikolasetako egitarauari, eta horren ostean, hamaiketakoa jateko elkartu ziren Elizabarrin. Euria ez zen aitzakia izan......Read More\nEuria ez da aitzakia izan sanikolasak ospatzeko Elantxoben\nHerriko patroiaren jaia ospatzeko batu dira asteburuan Elantxobeko ume, gazte zein nagusiak. Ohi legez, mezagaz eman zioten hasiera sanikolasetako egitarauari, eta horren ostean, hamaiketakoa jateko elkartu ziren Elizabarrin. Euria ez zen aitzakia izan etxean geratzeko, eta,...\nSan Nikolas jaietan murgilduko dira asteburuan elantxobetarrak\nNork Izaro Mendieta\t- Abe 3, 2014\nHerriko patroiaren jaia ospatuko dute elantxobetarrek asteburuan; hala, San Nikolas jaien aitzakian, giro apata egotea aurreikusten dute kostaldeko herri horretan. Hain zuzen, zapaturako, abenduaren 6rako, prestatu dute sanikolasetako egitaraua; hala ere, herriko gazteek barikutik domekara bitartean...\nElizabarriko erlojua martxan dago\nAspaldian geldirik egon den erlojua konpondu du Elantxobeko Udalak, herritarren elkartasunari esker. Hain zuzen, Elizabarriko erlojua da herrian martxan jarritako diru bilketari esker konpondutakoa. Udal ordezkariek jakinarazi dutenez, 2.000 euroko gas......Read More\n« Aurrekoa 1 … 37 38 39


Ekainak 24: analisia - zaldilasterketak.eus\nBeste jardunaldi xelebre horietako bat: asteazken goiza, PMUn jokatu ahal izango da, harmailetan jenderik gabe (hau idazterako orduan ez dugu kontrako berririk), San Juan gauko azken garrak itzaltzen eta programa apal xamarra. Pista oraingo honetan lehor xamarra egongo dela ematen du. Goazen karrerak aztertzera.\n1. Lasterketa (11:40): Deba Saria (salmenta)\nZaila da karrera honetan inor gomendatzea. Ia denek korritu dute aurten baita maila nahiko eskasa eman ere. Ez dirudi inor sasoi puntu egokian dagoenik. Gainera, jockey aprendiz eta profesional gazteak arituko dira zeletan, pronostikoa are gehiago zailduz. Halere, 5 LONDON CALLING aipatu beharko dugu, loteko baliorik handiena baitu eta gidaria ere -Luis Fonseca gazte portugaldarra- gustukoa dugu. Ezikusiarena egingo dugu duela zazpi eguneko bere karrera ilunari eta beste aukera bat emango diogu. Eta beste norbait aipatzekotan, 8 FEE DU BIEN. Pistan irabazlea eta pisuz ondo ateratzen da, baina zelan Miloslava Hrubosòvá izango du, eskarmentu gutxikoa. Esan bezala, xoxik jokatzekotan bazarete asteazkenean, honetan mus ematea gomendatzen dizuegu.\nGure haututxoa: 5 LONDON CALLING – 8 FEE DU BIEN\n2. Lasterketa (12:10): Ondarreta Saria (3 urteko moxalak)\n4 NEW JACK SWING guztien ahotan dabilen faborito logikoa da. Britainia Handian erdipurdiko bost karreratan aritu ostean, Oscar Anayak erosi eta Madrilgo lehenengoan isatsa erakutsi zien Somahoz eta Trovatore bezalako moxal goraipatuei. Berme nahikoa hemen errepikatzeko. Aipatzekoa Anayak irletan egiten dituen merkealdiko erosketekin lortzen dituen mirakuluak. Hau beste adibide bat. 7 MUGUETAJARRAk duela bi aste zirudiena baino karrera hobea egin zuela uste dugu . Bere bi irteeretan lokatza topatu du eta uste dugu oraingo lehorra lagun izango duela oso. El Toporen anaia propioa izanik askoz gehiago espero dugu berarengandik. Arizkorretaren patioa gori-gori dabil. Sorpresa. 4 GRILO zurrumurru eternala, goizetan Guerreira menpean hartzen zuena eta debutean sekulako ikasgai traumatikoa eraman zuena, eroriz. Ea gaurkoan, potentziala baitauka. 6 MANUMARTek berragerpen txukuna egin zuen Marrerok irabazitakoan urtebete lehorrean egon eta gero. Hobetzeko aukera du oraingoan. Kokatzeko aukera.\nGure hautua: 4 NEW JACK SWING – 7 MUGUETAJARRA – 6 MANUMART\n4. Lasterketa (12:40): La Concha Saria (handikap 2. zatia)\nAipatzekoa urteroko legez hemen dugula jada portugaldar tropela, Zubietako handikapak hain ondo hornitzen dizkigutenak. Hain zuzen, horietako bat izango da gure faboritoa, 9 IRON ROCK. Gure pistan irabazitakoa da eta pisuz solte geratu da handikapean. Valenzuelaren kilo terdiko deskargua ere lagun. Bere entrenatzaileak dio oso ondo dagoela. Irteerako 15. atetxoan ohiko matraka emango badu ere, hortxe ikusten dugu. 3 REPORTEUR urtebeteko parentesiaren ostean oso txukun aritu zen duela bi aste. Nahikoa arrazoi lote eskas honetan bere izena apuntatzeko. Dena den, ez du aurkituko maite duen lur bigun hori. 15 STORMY DANCEk sekulako abisua utzi zuen duela bi aste, urtebete korritu gabe zeramala. Loteko zaharrena da eta irabazi gabe jarraitzen du. Monceauxen deskarguarekin (47 kilo!) gol aukera ezin hobea du estreinatzeko. Baina ez du bigun terapeutikoa aurkituko. Auskalo. 6 ROYAL DESTINY Patrick Olaveren patioan zegoenean ondo hitz egiten zuten berari buruz, baina ez du sekula seinale txikienik utzi. Orain Gaspar Vazen eskuetan hobekuntzaren bat espero dugu. Sousarekin elkartzen denean arreta jarri behar zaio bikoteari. 8 SHINING TORCHek mila kilometro egingo ditu hemen parte hartzeko. Bere entrenatzailea, José Salguero, apenas ikusi izan dugu paraje hauetan. Orain arte zaldia batez ere hondarrean ibili da, Pinedan behin irabaziz. Handikapean arin eta Gelabert zelan. Ez dugu uste gu agurtzera etorri denik. Kontuz.\nGure hautua: 9 IRON ROCK – 3 RAPORTEUR – 8 SHINING TORCH\n4. Lasterketa (13:10): Zurriola Saria (handikap 1. zatia)\n2 CITY GENTi handikapean jada tarte gutxi gelditzen zaio, baina sasoi betean dabil, pistan gustura eta errepikatzeko gai ikusten dugu. Gehien bat, beste guztiei gabezi handiak ikusten dizkiegulako. 6 DEFERENCE Oscar Anayaren beste erosketa ingeles bikain horietako bat da. Sevillan oso erraz irabaztetik zetorren eta ez dakigu zein den bere benetako balioa. Baina hobetzen joateko itxura du, Sousaren laguntzaz. 3 COSTA ESMERALDA beti iruditzen zaigu handikapean altu dagoela, baina beti beste koska bat gora egiten du. Oraingoan ere hala iruditzen zaigu, baina hain erregularra izanda eta sasoian dagoenez, kontuan hartuko dugu. 12 PILAR militarrak bakarrik bost karrera ditu bere lau urteetan, bere behortegiko misterio horietako bat. Iaz, gaur bezalaxe berragertzen, bigarren egin zuen, bere patioak beti prest dituela frogatuz. Oraingoan errepika lezake, konpetentzia handirik ez du eta.\nGure hautua: 2 CITY GENT – 6 DEFERENCE – 3 COSTA ESMERALDA\n5. Lasterketa (13:40): Asociación de Hipódromos Españoles\n4 ZASCANDILek hilaren hasieran izan zuen berragerpen xuabearen ondoren, irabazteko ordua du. Ez egiteko arrazoi bakarra lesiotik guztiz osatu ez izana litzateke. Eta ez dugu imajinatu ere egin nahi horrelakorik, berriz ere Hipodamoren kontra lehiatzen ikusi nahi baitugu sari handienetan. Irabaztera. 1 GENESSEE behor saiatua da, maratoietan espezializatua eta balio txukunekoa, 38. Baina ez lioke itzalik egin beharko faboritoari, are gutxiago pisua kontra edukiz. 2 PARABAK Aga Khan ohi honek dezpezioak pilatzen ditu bata bestearen ondotik. 42 balio izatera iritsi zen Frantzian baina hemen, gauza bat dela edo bestea dela, maldan behera besterik ez du egin. Beti zertxobait gehiago espero da. Orain du aukera, hain arerio gutxirekin. 3 MONTGAROULT eta 5 DORIANA GRAY “portugaldarrek” ez dute parte hartuko.\nGure hautua: 4 ZASCANDIL – 1 GENESSEE


154. zk., 2020ko abuztuaren 7a, ostirala\nAGINDUA, 2020ko uztailaren 14koa, Lan eta Justiziako sailburuarena, gizarte-ekonomiako enpresen arteko lankidetzarako laguntzak arautzen dituena eta laguntzetarako deialdia egiten duena.\nGizarte-ekonomiako enpresen arteko lankidetza horrelako sozietateen identitate-balio eta printzipio nagusietako bat da. 2020ko ekitaldirako Euskal Autonomia Erkidegoko aurrekontu orokorrekin batera doan memorian, Gizarte Ekonomiaren Zuzendaritzaren lehentasunezko helburuetako bat da kooperatiben arteko eta gizarte-ekonomiako beste enpresa-mota batzuen arteko lankidetza sustatzea. Kanpoaldean, globalizazioa gero eta handiagoa da, eta, ondorioz, lehia ere oso handia da. Egoera horretan, gomendatzen da hazkunde-estrategiak hartzea, tamaina egokia lortzeko eta, horri esker, bizirauteko eta lehiakortasuna hobetzeko behar diren gaitasunak eta baliabideak eskuratu ahal izateko. Barnealdean, gizarte-ekonomiako entitateen arteko lan komunak eraginda, gizarte-interes orokorra onura indibidualean oinarritutako ereduari gailentzen zaion kolektibo bateko kide izateak indar handiagoa hartzen du.\nCOVID-19ak eragindako krisiak mahai gainean berriz jarritako eztabaida bat da ea kooperatibek eta lan-sozietateek ahalmen handiagoa duten krisialdiei berme handiagoarekin aurre egiteko. Horrenbestez, Gizarte Ekonomiaren Zuzendaritzak bere funts propioak birbanatu ditu, eta behartuta egon da laguntza batzuk 2020 martxoko krisiak eragindako gizarte-ekonomiako enpresentzat premiazkoak eta ezinbestekoak diren neurrietarantz bideratzera, nagusiki enpresen funts propioak indartzeko eta enpresak sendotzeko jardueretan laguntzen duten diagnostikoak emateko.\nGizarte-ekonomiako erakundeek enpresa-lankidetzarako ekintzak burutu ditzaten, Eusko Jaurlaritzak, Lan eta Justizia Sailaren bitartez, 2020ko ekitaldian eman ahal izango dituen laguntzak arautzea eta laguntza horietarako deialdia egitea da agindu honen xedea.\nb) Akordioak landu eta formalizatzeko eta enpresa-lankidetzako enpresak edo egiturak sortzeko behar diren gastuak, gizarte-ekonomiako enpresek bat egiteko behar direnak barne. Halaber, azterketa- eta diseinu-fasean programa honen kargura lagundu ziren eta dagoeneko ezarrita dauden lankidetza-akordioak eta -egiturak finkatzeko gastuak.\n2.– Aurten hasi behar dute agindu honen indarrez dirulaguntza izan dezaketen jarduerek, eta 2021eko ekainaren 30 baino lehenago amaitu.\n1.– Agindu honen xedea betetzeko, ehun mila (100.000) euroko gehieneko kopurua erabiliko da guztira, honela banatuta: hirurogei mila (60.000) euroko ordainketa-kreditua 2020ko ekitaldirako, eta berrogei mila (40.000) euroko konpromiso-kreditua 2021eko ekitaldirako.\n2.– Eskabideak, erantzukizunpeko adierazpenak eta gainerako ereduak izapidetzeko zehaztasunak egoitza elektronikoan egongo dira eskuragarri, helbide honetan: https://www.euskadi.eus/ ayudas-intercooperacion-economia-social-2020/web01-tramite/es\nc) Gizarte-ekonomiako enpresen lankidetzako egiturak, egoitza Euskal Autonomia Erkidegoan izanda.\na) Zerga-betebeharrak eta Gizarte Segurantzarekikoak betetzea, Ogasun eta Ekonomia Sailak horretarako ezartzen duenari jarraikiz. Eskabidea aurkeztean, baimena ematen zaio Gizarte Ekonomiaren Zuzendaritzari zuzenean egiazta dezan erakunde eskatzaileak zerga-betebeharrak eta Gizarte Segurantzarekikoak betetzen dituela. Hala ere, baimena berariaz ukatu ahal izango da, eta, kasu horretan, erakunde eskatzaileak ogasun-agintaritzaren eta Gizarte Segurantzaren administrazio-instantziek eginiko ziurtagiriak aurkeztu beharko ditu. Betebehar horiek egunean izatea nahitaezkoa da onuradun izateko, bai eta onuradun gisa jarraitzeko ere, emandako dirulaguntza likidatu arte eta, beraz, egiaztatuko da betebehar horiek betetzen direla dirulaguntza emateko unean, eta ordainketak egiteko unean ere bai.\nb) Dirulaguntza edo laguntza publikoak eskuratzea galarazten duen zehapen penal edo administratiborik ez izatea, edo horretarako desgaitzen duen legezko debeku baten pean ez egotea. Orobat, agindu honetan aurreikusitako laguntzak eman eta, hala behar badu, ordaindu ahal izateko, entitate onuradunak amaituta eduki beharko du itzulketa- nahiz zehapen-prozedura oro, Euskal Autonomia Erkidegoko Administrazio Orokorrak eta haren erakunde autonomoek eman dituzten –eta izaera berekoak diren– laguntza eta dirulaguntza publikoei loturikoa; hau da, prozedura horiek ezin dira oraindik izapide-aldian egon.\nc) Laneko segurtasunari eta osasunari buruzko arauek ezarritako betekizunak betetzea, Prebentzio Zerbitzuen Arautegia onartzen duen urtarrilaren 17ko 39/1997 Errege Dekretuak xedatutakoaren arabera.\ne) Entitate eskatzaileak erantzukizunez deklaratzea zer egoeratan dagoen administrazio honi edo beste administrazio publiko batzuei xede eta helburu berberaz eskatutako beste edozein laguntza (emanda, eskatuta nahiz izapideak egiten egon).\n3.– Eskatzaileari dirulaguntza jasotzeko eskubidea onartzen bazaio, dirulaguntzaren abonua jasotzeko Ogasun eta Ekonomia Saileko Hirugarrenen Erregistroan eman beharko du izena. Erregistratu gabe egonez gero edota jasota dauden datuak aldatu nahi izanez gero, alta edo aldaketa egin daiteke http://www.euskadi.net/altaterceros helbidean.\n4.– Erakunde eskatzaileari dirulaguntza izateko eskubidea aitortzen bazaio, behar diren zabalkunde-neurriak hartuko ditu era egokian iragartzeko agindu honen konturako jardueren finantzaketa publikoa dela, eta, era berean, Dirulaguntzei buruzko azaroaren 17ko 38/2003 Legearen 14. artikuluan jasotako gainerako baldintzak bete beharko ditu. Dirulaguntzaren bigarren zatiaren ordainketa eskatzeko nahitaezko justifikazio-memorian, esplizituki jaso beharko dira betebehar hau betetzeko hartutako neurriak.\n1.– Eskabidearen barneko erantzukizunpeko adierazpen baten bidez, erakunde onuradunek deklaratu behar dute betetzen dituztela aurreko artikuluan zerrendatutako betekizunak eta Dirulaguntzei buruzko azaroaren 17ko 38/2003 Lege Orokorraren 13. artikuluan adierazitako gainerako betekizunak. Hala izanez gero, dirulaguntza emateko ebazpen-proposamena egin aurretik, eskatu beharko da adierazpenean adierazitako datuak benetakoak direla egiaztatzen duten agiriak aurkezteko, 15 eguneko epean gehien jota.\n2.– Eskabidea aurkeztearekin batera, baimena ematen zaio Gizarte Ekonomiaren Zuzendaritzari zuzenean egiazta dezan eskatzaileak betetzen dituela zerga-betebeharrak eta Gizarte Segurantzarekikoak. Hala ere, baimena berariaz ukatu ahal izango da, eta, kasu horretan, erakunde eskatzaileak ogasun-agintaritzako eta Gizarte Segurantzako administrazio-instantzia eskudunek eginiko ziurtagiriak aurkeztu beharko ditu. Betebehar horiek egunean izatea nahitaezkoa da onuradun izateko, bai eta onuradun gisa jarraitzeko ere, emandako dirulaguntza likidatu arte eta, beraz, egiaztatuko da betebehar horiek betetzen direla dirulaguntza emateko unean, eta ordainketak egiteko unean ere bai.\n3.– Administrazio publikoen egiaztatze-, kontrolatze- eta ikuskatze-ahalmenak gorabehera, eskabideek aukera emango dute laguntza jasotzen duten erakundeek idatziz onar dezaten organo kudeatzaileek datuak lortu edo egiaztatu ahal izatea.\n1.– Diruz laguntzeko gastutzat hartuko dira, 2.a) artikuluko kasuetan, Dirulaguntzei buruzko azaroaren 17ko 38/2003 Lege Orokorraren 31. artikuluan ezarritakora egokitzen direnak.\nBestetik, 2.b) artikuluko kasuetarako, goian aipatutako 31. artikuluan jasotakoez gain, diruz laguntzeko gastutzat hartuko dira lege- edo ekonomia-arloko aholkularitzaren minuta-gastuak eta akordioak formalizatzeko notario- eta erregistro-kostuak; lehendik diruz lagundutako egiturak eta akordioak finkatzeari dagokionez (artikulu horretan jasotakoak), diruz lagun daitezkeen gastuak izango dira finkatze hori egiteko behar direnak.\n1.– Deialdi honetan araututako dirulaguntzak bateragarriak dira arrazoi eta xede berarekin beste edozein administraziok edo erakunde publikok ematen dituenekin. Nolanahi ere, dirulaguntzen zenbatekoak ezin izango du gainditu diruz lagundutako jardueraren kostu osoa, ez eta agindu honen 9.5 artikuluan aurreikusitako gehieneko zenbatekoa ere.\n4.– Eskabidearekin batera, 12. artikuluan adierazten diren agiriak aurkeztu behar dira.\n– Jarduera-mota: azterlana, akordioak formalizatzea, enpresa-lankidetzako egiturak sortzea, eta bat egitea.\n– Faseak, iraupena, metodologia eta, bat-egiteen kasuan, bat egindako entitateen xedea betetzeko lankidetza-era horrek duen egokitasun handiagoaren azalpena.\n13. artikulua.– Eskabidean egindako hutsak zuzentzea.\nDirulaguntza-eskaerak osorik beteta ez badaude edo beharrezko dokumentazioarekin batera ez badatoz, erakunde eskatzaileari eskatuko zaio akatsa konpon dezala edo beharrezko dokumentuak gainera ditzala, betiere hamar eguneko epean, eta jakinaraziko zaio hori egiten ez badu atzera botako zaiola eskaera. Administrazioak eskaera horri buruzko berariazko ebazpena eman beharko du, eta ebazpen hori jakinarazi, Administrazio Publikoen Administrazio Prozedura Erkidearen urriaren 1eko 39/2015 Legearen 21.1 eta 68.1 artikuluetan xedatutakoari jarraikiz.\na) Lehenengo zatia, hau da, dirulaguntza osoaren % 60, dirulaguntza ematea erabakitzen denean.\n1.– Onuradunak betetzen ez baditu dirulaguntzak emateko ebazpenean ezarritako arauak, Dirulaguntzei buruzko azaroaren 17ko 38/2003 Lege Orokorraren 37. artikuluan ezarriko arauak eta erabilgarri diren gainerako xedapenak; edo aurkeztutako datuak egiazkoak ez badira; edo emandako dirua, helbururako erabili beharrean, beste zerbaitetarako erabili bada; orduan, Gizarte Ekonomiaren Zuzendaritzak berariaz horretarako hasitako espedientea izapidetuko du, eta interesdunari hamabost eguneko epea emango dio esan behar duena entzuteko, eta, ondoren, hala badagokio, onuradunak dirulaguntza galduko du, eta, bi hileko epean, ordura arte jasotako dirulaguntzak (osorik edo partez) eta legez dagozkion berandutze-interesak itzuli beharko dizkio Euskal Autonomia Erkidegoko Diruzaintza Nagusiari; horretaz gainera, legez egin daitezkeen gainerako egintzak ere egingo dira. Hori guztia halaxe izango da honako hauek oinarri hartuta: abenduaren 17ko 698/1991 Dekretuan ezarritakoa, eta azaroaren 11ko 1/1997 Legegintzako Dekretuan ezarritakoa, horren bidez onartu baitzen Euskadiko Ogasun Nagusiaren Antolarauei buruzko Legearen testu bategina.\n2.– Dirulaguntzei buruzko azaroaren 17ko 38/2003 Lege Orokorraren IV. tituluan tipifikatutako ekintzak eta ez-egiteak dirulaguntzen arloko arau-hauste administratiboak dira, eta zehagarriak izango dira, are zabarkeria huts moduan ere. Dirulaguntzen arloko arau-hauste horiek diruzko zigorren bidez zehatuko dira eta, hala egokituz gero, diruzkoak ez diren zigorren bidez ere bai.\nb) Alegazioak jasota edo batere aurkeztu gabe igaro bada epea, Gizarte Ekonomiaren zuzendariak ebazpena emango du, zeinean, beharrezkoa bada, kopuru egokiak EAEko Diruzaintza Nagusiari itzultzeko betebeharra xedatuko baitu; horretarako gehieneko epea bi hilekoa da, ebazpena jakinarazten denetik aurrera. Epe hori borondatezko epetzat joko da.\nAZKEN XEDAPENETAKO LEHENENGOA.– Aplikatzeko araudia.\nAgindu honek administrazio-bidea amaitzen du, eta interesdunek beronen aurkako aukerako berraztertzeko errekurtsoa jarri ahal izango diote Lan eta Justiziako sailburuari, agindua argitaratu eta hilabeteko epean. Bestela, administrazioarekiko auzi-errekurtsoa jarri ahal izango dute Euskal Autonomia Erkidegoko Justizia Auzitegi Nagusiko administrazioarekiko auzien salan, agindua argitaratu eta bi hileko epean.


Goiz batean, amets nahasietan endredatuta zegoela, hainbat motor handi eta motelek egindakoa zirudien zaratak esnatu zuen Gartze Sarasa.\nAgondu eta gau-mahaiko argiaren etengailua sakatu zuen, baina ez zen piztu. Ohetik jaiki, leihora hurreratu, errezela altxatu eta kanpora begiratu zuen. Egunsentiko zeru gorriaren azpian, bere enpresako kamioi multzo bat ikusi zuen, etxerako errepide estuan mantso eta zaratatsu hurreratzen. Hogeita hamar inguru kamioi ziren, artikulatuak denak. Antzekoak ziren denen traktore-kabinak, baina molde askotakoak atoiak: kutxa lehorrak, kaiola motakoak, edukiontzidunak, hozkailuak, plataformak, iraulkidunak, zisternak... Sarasa hitza zuten idatzia, letra ikusgarriz, traktore-kabinen ateetan zein atoietan.\nHiru solairuko txalet zabala zen Gartze Sarasarena, muino baten gailurrean eraikia. Inguratu ahala, kamioiak atariko zelaian zehar sakabanatzen eta etxea inguratzen hasi zirela ikusi zuen Gartze Sarasak leihotik. Eskuko telefonoa hartu zuen eskuetan, baina berehala jabetu zen ez ziela atzamarrek emandako aginduei men egiten, ez ziola balio kanpoko inorekin mintzatzeko. Telefono finkoarekin ere proba egin zuen, baina alferrik.\nOhe-atorra erantzi eta bizkor jantzi zituen ohe ondoan prestatuta zeuzkan kalerako arropa dotoreak. Ganbarara jo zuen, erriflea hartzera, eta gero garajera jaitsi zen. 4x4 ibilgailuan sartu eta martxan jarri zuen, eskuineko eskua bolantean zuela, ezkerrekoa leihatilatik aterata zeraman errifleari gora begira eusten.\nGarajetik irten zenerako, etxe osoa inguratua zuten kamioiek. Haietako batek Gartze Sarasaren autora hurreratzeko keinua egin zuen, baina azken unean frenatu eta pasatzen utzi zion. Beste kamioi batzuk ere mehatxatzaile gerturatu zitzaizkion, baina autoa jo aurretik gelditu egin ziren denak. Kamioietako bat besteak baino hurreago ikusi zuenean, Gartze Sarasak airera tiro egin zuen leihotik aterata zeraman erriflearekin. Ondoren, arazorik gabe egin zuen aurrera errepide estuan, kamioien ingurutik irten arte.\nAtoi iraulkiduna lur beltz eta bigunez beteta zeukan kamioi bat Gartze Sarasaren etxeko ate nagusira hurreratu zen. Maniobra batzuk egin ondoren, atzealdea atearen ondoan kokatu, iraulkiarekin atoiko gurdia altxatu eta lur guztia hustu zuen. Iraulkiaren bidez gurdia lehengoratu zuenean, etxetik urruntzen hasi zen, mantso-mantso, gainerako kamioiak atzetik zituela.


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Industria-robotika (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Sistema automatizatuak (Modulua)" author_facet:"Urresti, Igor" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Sistema automatizatuak (Modulua) Egilea: Urresti, Igor Generoa / Forma: Curriculumeko baliabideak\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


Tolosako Udalak 25 milioi euroko aurrekontua onartu du 2017rako - Gipuzko Buru Batzarra\nTolosako Udalak onartu ditu 2017ko aurrekontuak. Guztira 24,848,975 euroko aurrekontua izango du. Aurrekontu osoaren %25 gizarte gaietara bideratuko da. Sarrera eta gastuen arteko aldea inbertsioak egiteko erabiliko da: 2.262.541 euro, aurrekontu osoaren %9,10.\nInbertsiorik handiena Nafarroa etorbideko berrurbanizazioa izango da. Guztira, 1.252.148 euroko inbertsioa gauzatuko da bertan. 2012ko P.E.R.C.O.-an (Plan Especial de Revitalización Comercial) dago oinarrituta. Proiektuak oinezkoen kale bat lortu nahi du, komertziala, irisgarritasuna eta murgikortasuna bermatuz eta gaur egungoa, instalazio berriekin. Beste hainbat hirigintza-aktuazio ere badira aurrekontuan jasoak: Antiguoko pasabidearen moldaketa, Unipapeleko teilatuaren konponketa...\nHorietaz gain 50.000 euro bideratuko dira haur parkeen konponketa eta mantenura. Eta auzoek %25 gehiago jasoko dute, 60.000 eurotik 75.000 eurora igaroz.\nTolosaren garapen ekonomikoa bermatzeko 812.951 euro inbertituko dira; iaz baino %8,5 gehiago. Ekonomiaren sustapenean estrategikotzat du Tolosako Udalak Oriaburu eraikina eta 66.000 euro bideratuko dira eraikin honen lehen solairua moldatzera. Etxabean egun Tolosa&Co dago eta orain lehen solairua moldatzearekin bat, Co-Working espazio bat zabalduko da bertan. Hiri ekonomiaren plan estrategikoa ere burutu berri du Udalak eta Euskal Herria Plazan 54 plazako alojamendu bat sortuko da.\nBestalde, Iturriza Jauregia erosi berri du Udalak eta 140.000 euro bideratuko ditu bigarren ordainketa egiteko. Proiektu hauek inbertsioen atalean finkatuak daudenak dira, baina honetaz gain, Tolosako Udaleko sail bakoitzak bere aurrekontua du, bere inbertsio eta proiektu propioekin.\nZorpetze maila jeisten ari da: orain 8,353,588,29 eurokoa da zor bizia eta 2017 amaieran 7. 302.740 eurokoa izango da. Udalaren egoera ona da Ogasun zinegotzi den Begoña Tolosa Mendiak adierazi duen eran.\nOgasun zinegotziak inbertsio maila mantendu dela eta ekintza hauek momentu honetan sar daitezkeenak direla gaineratu du: “urtean zehar kreditu aldaketak baliatuz proiektu gehiago gauzatuko dira”.\nTolosatzenek proposatutako 40 proiektu 2017ko aurrekontuetan\nTolosatzen partaidetza proiektua abian jarri zuen Tolosako Udalak 2016ko apirilean, eta aurtengo aurrekontuetan isla dute bataz beste prozesuan parte hartu duten 100 herritarren ekarpenek. Herritar eta teknikariak aurrez-aurre proiektu ezberdinen inguruko eztabaidan murgildu diren lehen aldia izan da.\nTolosatzeneko kideek proposatutako 40 proiektu txertatu dira 2017ko aurrekontuetan eta 400.000 euro baino gehiagoko inbertsioa izango dute.\nOrain aurrekontuan islada duten ekintza horien jarraipena egitea, betetze mailaren ebaluazioa eta hurrengo urteei begirako ekintzak zehaztea izango da Tolosatzen proiektuko kideen lana.\nAmarotzeko parte-hartze proiektuak ere aurrera darrai. Datorren urtearen hasieran finkatuko dituzte bertako auzo kideek zein proiektu nahi dituzten garatu, eta horretarako, proiektuen lanketarako diru kreditu bat jaso da 2017ko aurrekontuan: 50.000 euro hain zuzen.


Urtarrilaren 30eko greba orokorraren harira bilera antolatu dute biharko - Azkoitia - Maxixatzen.eus\nUrtarrilaren 30eko greba orokorraren harira bilera antolatu dute biharko\nMaxixatzen.eus 2019-12-19 09:03\nEuskal Herriko Eskubide Sozialen Gutunak lanuztera deitu du urtarrilaren 30erako, "pentsio eta bizitza duinak" aldarrikatzeko. Greba deialdia dela eta, bilera irekia deitu dute biharko, ostirala. 17:30erako jarri dute hitzordua Elkargunean.\nEuskal Herriko Eskubide Sozialen Gutunak –ELA, LAB eta beste hainbat sindikatu eta gizarte talde biltzen dituen mugimenduak– antolatuta, greba orokorra izango da datorren urtarrilaren 30ean, "pentsio eta bizitza duinak" aldarrikatzeko. Pentsiodunek "mobilizazio handi" batekin markatu nahi zuten beren mugimenduaren bigarren urteurrena, eta horren harira egingo dute lanuztea. Greba deialdia dela eta, herriz herri bilkurak deitzen hasi dira, eta Azkoitian bihar, ostirala, egingo dute aurrena. Hain zuzen ere, 17:30erako jarri dute hitzordua, Elkargunean.\nEskaera zehatzak egingo dituzte grebarekin. Pentsioei dagokienez, urtero automatikoki gutxienez KPI bezainbeste igotzeko eskatuko dute, baita gutxieneko pentsioa 1.080 eurokoa izatea ere. Horrez gain, 40 urtez kotizatu dutenek aldez aurretik erretiroa hartu ahal izatea ere galdegingo dute, pentsioan inolako zigorrik izan gabe. Lan merkatuari dagokionez, 2010. eta 2012. urteetako lan erreformak bertan behera uzteko eskatu dute, gutxieneko soldata 1.200 eurora igotzeko, eta soldatetan genero arrakala desagertzea ere bai. Gainera, bermatutako errenta (Nafarroan) eta diru sarrerak bermatzeko errenta (Araban, Bizkaian eta Gipuzkoan) gutxieneko soldataren parekoak izatea nahi dute.


Tartaria XIV: Sanjurjo eta Molarena arteko elkarrizketa bat adi daiteke Erorien Monumentuan grabatutako psikofonia batean - euskalerria.eus\nEuskalerria Irratia 2017-05-15 19:00 Gizartea Iruñea\nGaur Tartarian Arantzadi Zientzia Elkarteko kideek grabatutako psikofonia aditu ahal izan dugu. Horretaz gain Sanferminetako arropa zikinari begiratuta etorkizuna asmatzen duen igarlea ezagutu dugu.\nJuen Fagoagak eta Martxelo Sotesek sortutako irratsaio guztiz berezi honetan, adituko dugu nola AEKak adierazi duen hemendik aurrera Korrika ospatzerakoan debekatua izanen da haien eslogan famatuena erabiltzea.\nHonako berri txarra emateak biziki tristetzen gaitu. AEKak horren maitatua izan den IKA IKA IKA HEMEN DAGO KORRIKA zokoratzea erabaki du, honakoa arrazoituz: “30 urteren ostean konturatu gara IKA IKA IKA eta HEMEN DAGO KORRIKA esaldi berean ezartzea kontraesankorra dela.”\nKorrika AEKk antolatzen du, ez IKAk. Beraz, beste euskaltegi markaren izena baliatzeak ganora kentzen digula uste dute. Honezkero, eslogan berrien bila dabiltza, inork proposamenik balu, helaraz diezaion gaineratu dute.\nGuri Koa, Koa, Koa… Pasa Lekukoá… bururatu zaigu.\nEta beste hamaika harribitxiren artean Sanjurjo eta Molarena arteko elkarrizketa bat aditu ahal izanen dugu Arantzadi elkarteak grabatutako psikofonia bati esker.


Sentimiento Txuri Urdin: BARKATZEA ZIGORTUTA DAGO\nBARKATZEA ZIGORTUTA DAGO\nFutbolaren esaldi ezagunena izango da akaso, baino ez du indarrik galdu: barkatzen duenak, garesti ordaintzen du. Eta garesti, oso garesti ordain dezake Realak Granadaren aurka atzo galdu zituen bi puntuak. Dena alde zuenean, aurkaria baino askoz gehiago zenean, aukera probestu ez, eta bina egin zuen markagailuan. Hamaika aukera izan zituzten txuri-urdinek, bi aldiz jo zuten zutoina, baina ez zuten eraginkortasunik izan. Laugarren jarraitzen du Realak, bai, baina Valentziarekin berdinduta jada. Hurrengo sasoian Txapeldunen Ligan jokatu nahi badu, falta diren hiru jardunaldiak irabazi beharko ditu.\nAsteburuko emaitzak ezagututa, Montanierren mutilek bazekiten garaipena beste biderik ez zutela. Egurrean amaituko du Liga Valentziak, eta era berean egin behar du Realak. Getaferen aurkako porrotak eragindako zalantzak uxatzeko baliagarria zen ere Granadari irabaztea. Zeukan beharraz jakitun, hordagoa jo zuen teknikariak, hamaikako erasokor baino orekatu gabe jarri zuen teknikariak. Ifran ez, gainontzeko erasoko jokalari guztiak elkarrekin jokatu zuten hamaikakoan: Griezmann, Xabi Prieto, Vela, Chory Castro eta Agirretxe. Lehen biek zelai erdian jokatu zuten, euskarri lanak tartekatuz. Frantziarra hasi zen Markelen alboan, baina minutuak pasa ahala kapitainak hartu zuen haren lekua zelai erdian.\nHamaikakoa ikusita, argi zegoen helburua: erasoa. Garbi zegoen ere zein izango zen Granadaren xedea. Berdinketa aski zuten andaluziarrek ez jaisteko lehian arnasa hartzeko, eta defentsan ordenatuta egon, Realaren kontraerasoak saihestu eta baloia lapurtzean erasora azkar ateratzea. Kartak mahai gainean nork hobeto erabiliko zituen hobeto zen kontua. Berehala hartu zuten aurre txuri-urdinek, baina segituan itzuli zion kolpea Granadak. Agirretxek (9. min) jokoz kanpoan sartu zuen donostiarren gola, Chory Castroren erdiraketa ederki baliatuta. Lau minutu geroago, (13. min) El-Arabik berdindu zuen, Brahimiren aldaratzea baliatuta.\nEspero bezala, Reala zen nagusi, markagailua berdinduta zegoen arren. Baloiaren jabetzarekin, azkar bilatzen zuten erasoa. Griezmann izan zen lehen minutuetako eroale nagusia. Markeli edo atzelariei baloia eskatu eta aurrera eramaten zuen oinetara itsatsita, hegaletara zabaldu edo urruneko jaurtiketa saiatzeko. Granadaren golak ez zuen txuri-urdinen asmoa aldatu. Granadak lau eta bost jokalarietako bi lerrorekin itxaroten zuen. Gustura zebilen Reala erasoan, faltak eta txartel horiak probokatuz, baina sufritu egiten zuen defentsan. Lehen minutu horietan atzeman zen lehen aldiz sistema horrek defentsan eragiten zuen ahulezia. Baloi luze bat, aldaratze zuzen bat aski ziren aurrelariek baloia hartu eta arriskua sortzeko. Errusiar erruleta baten itxura hartu zuen norgehiagokak, arrisku gehiegi hartu zuen Realak.\nNolanahi ere, atsedenaldiaren aurretik aurre hartzea lortu zuten txuri-urdinek. Andaluziarren faltak eta trikimailuak gaindituta, bigrren gola sartu zuten. Carlos Martinezek defentsan egindako lan onari esker baloi bat lapurtu zuen, eta errekurtso tekniko bikain bat egin ondoren, aurrera eraman zuen baloia, Choryren oinetaraino. Uruguaiarrak erdira jo eta ederto zabaldu zion baloia Velari. Mexikarraren erdiraketa bularrez errematatu zuen Agirretxek, fede eta konfiantza osoz (43. min).\nZaleek txaloka agurtu zuten taldea, pozarren, sartu berri zuten golari esker. “Presioa? Zer presio? Hori Valentziari galdetu” zioten algaraka, ogitartekoa arrapaladan jaten zuten bitartean, 22:45 berandutxo baita afaltzeko. Itxura ona zuen bigarren zatiak. Granadarentzat txarra zen porrota, zerraila ireki eta harresiaren atzetik ateratzeko beharra izango zuen. Golak bata bestearen atzetik sar zitzazkeen Realak andaluziarrak gehiegi irekitzen baziren.\nBaina, presioa iritsi zen. Bigarren zatiko lehen hogei minutuak bikainak izan ziren. Granadaren zelaiaren aldean jokatu zen soilik. Txuri-urdinak etengabe iristen ziren, uholde etengabean. Konfiantzaz aurkariak hankapean eduki zituzten baloia alde batera mugituz. Bartzelona zirudien Realak, baina kataluniarren biziorik okerrena hartu zuten. Polita zen jokoa, ezin ederragoa, zaleen txalo sorta ateratzen duen horietakoa; baina ez zen eraginkorra. Agirretxek hirugarrena sartzeko makina bat abagune izan zituen, eta ezkerrez zutoinera bidali zuen baloia, zaleak ia gola oihukatzen ari zirela. Ez zen bakarra izan, Griezmannek, Choryk eta Velak ere izan baitzituzten haien aukerak. Ez zuten asmatu, batzuetan berekoiegi izateagatik, besteetan, eskuzabalegi.\nPrietok eta Griezmannek gora egin zuten inertziaren inertziaz. Markel bakar bakarrik geratu zen zelai erdian, eta sufritzen hasi zen. Alcaraz bere aukeraz konturatu zen, eta zelai erdiko eta erasoko jokalariak pilatzen hasi zen, Realari baloia kendu eta arriskua sortzeko. Montanierren erantzuna bolbora gehiago sartzea izan zen; egur gehiago. Zeharo akituta zen Chory Castro kendu eta Ifran sartu zuen.\nHegaletatik jokaldi azkar eta ikusgarriak egiten zituen Realak, baina baloia gero eta hurbilago zegoen bere areatik. Taldea bitan apurtu zen, defentsa eta erasoa, orekarik gabe. Erasoan txorakeriak egiten baloia galtzen zuten bakoitzean, komeriak atzelarientzat. Buonanotteren sarrerak eragin zuen nahasmen gehiena. Jokalari txikia da argentinarra, baina oso trebea, eta min asko egin zuen lerro artean. Realak beste baloi bat bidali zuen zutoinera, eta atezainak geldiketa bikaina egin zion Estradari; baina, hala eta guztiz ere, estu zebilen.\nErruz sufritu zuen Realak azken ordu laurdenean. Bravok izugarrizko geldiketa egin zion Nolitori. Baloiak eltzera bidaltzen hasi zen Granada. Aulkian zuen guztia zelai gainean jarri zuen. Montanier, bitartean, geldirik, egoera hori nola gelditu asmatu ezinik. Sosegua eskatzen zuen partidak, zelai erdian jokalariren bat jartzea, baloia hartu eta jokoari zentzua emateko. Zurutuza eta Pardo zituen aulkian teknikariak, baina lehena ez omen zegoen egoera onean. Pardok ez zuen minuturik eduki. De la Bellak, lehertuta, aldaketa eskatu zuenean, Cadamuro atera zuen Montanierrek. Eta zaleek beldur gehien zutena gertatu zen luzapenean. Atezainak falta bat luze atera zuen, Arandak bularrez kontrolatu zuen baloia area barruan -ulertezina-, jaurti zuen, baina defentsa batek urrundu zuen. Aldaratzea Reciok hartu eta sareetara bidali zuen. Aurreko jokaldietan beste hiru abisu eman zituen Granadak.\nGolpe latza izan zen, zaleen oroimenera Vila-Real eta Valentzia etorri ziren, azken minutuetan huts egindako hainbat partida. Laugarren jarraitzen du Realak, Txapeldunen Ligan. Txuri-urdinek bere esku dute garaipena, baina huts egin dute azken bi jardunaldietan. Alde zuten guztia galdu zuten. Valentziaren garaipen bikainaren ondoko bost puntuak ezerezean geratu dira. Donostiarrak barkatzen ari dira, eta gogor ordaintzen. Altxatzea beste biderik ez dago. Sevilla, Anoeta, A Coruña; lorirako hiru geraleku.\n3.- Imanol Agirretxe: Imagol, txapela kendu eta talentua atera. Lehen zatian bi gol sartu zituen, aurrelari onenen pareko usainarekin. Bigarren zatian hat-tricka sartzeko aukera mordoa izan zituen.\n2.- Claudio Bravo: Bi gol jaso zituen eta ezin izan zuen Granadaren berdinketa saihestu. Baina ez dira bere geldiketak ahaztu behar. Berdinketa baino minutu batzuk lehenago taldea hiru aldiz salbatu zuen.\n1.- Carlos Martinez: Beste maila batean dago Lodosakoa. Lehen gola bere oinetan jaio zen, eta lan eskerga egin zuen defentsan zein erasoan. Vicente del Bosqueren agendan ei dago. Broma gutxi.\nAutor: Iñaki Lasa


65 BOE eraikitzen Basaurin l Construcciones Sukia\nEraikitzen ari diren lanak\n65 BOE eraikitzen Basaurin\nEraikina Sarratu eremuan dago, Basauriko udalerriaren iparraldean. Lurzatian etxebizitza babestuaren beste 3 bizitegi-bloke eta etxebizitza librearen bloke bat daude, eta Sukiari esleitutako bizitegi-obra amaitzearekin batera, area horren berroneratzea osatuko da, eraikinaren ingurua urbanizatzeko azken fasea barne.\nEraikina bi garaje-sotok eta gela teknikok osatzen dute; beheko solairuan etxebizitzetarako, gela teknikoetarako eta merkataritza-lokaletarako sarbideak daude; bizitegi-eraikin babestuko sestra gaineko 5 solairu daude, solairu bakoitzeko 13 etxebizitza; eta teilatupeko bat, trastelekuekin.\nSustapen bat aukeratu Obra Matia Fundazioa 65 BOE Etxebizitza Basaurin Inspira Lezkairu Donostia - San Bartolome Etxebarri Bizigunea


Garagartzako planta bai ala bai - Debagoiena - Goiena.eus\nUbane Madera 2017-09-08 12:59\nFagor CNAko langileek "etorkizuneko proiektu baten alde borrokan jarraituko" dutela berretsi dute eta ildo beretik, mobilizazioak iragarri dituzte datozen egunotarako.\nGaragartza partzialki erabili\nEtorkizuneko proiektu horretan, langileek zuzendaritzari azpimarratu diote derrigorrezko ikusten dutela Gargartzako plantan ekoizten segitzea: "Garagartzan ekoiztea denboran iraun dezakeen ekoizpena bertan egiteko aukera bakarra dela jakinarazi dugu. Gainera jakinarazi diegu egin dugun kudeaketari esker jakin dugunez aukera dagoela egun erabiltzen den eraikina egokitzeko".\nHain zuzen ere, erreferentzia egiten dioten kudeaketa edo aukera hori da Garagartzako plantari erabilera partziala ematea; bestela esanda, haren zati bat bakarrik erabiltzea, eta jakina, zati horrengatik bakarrik ordaintzea alokairua.\nIzan ere, gaur egun Edesak erabiltzen du plantaren %35a, gutxi gorabehera, baina %20an ere kabituko lirateke bertako langileok. Hori horrela, planteamendua da ea planta osoa barik, hura zatika erabili eta FagorCNAko langileek bakarrik %20 hori erabili.\nHori onartuz gero, planteamendua da Ekimen Berrik, Garagartzako plantaren jabe den elkarteak plantaren gainontzeko espaziora bestelako enpresa batzuk erakartzea.\nAstelehenean, kontratuak eteteko prozedura\nZuzendaritzari dagokionez, langileei baieztatu die astelehenean hasiko duela langile guztiak kaleratzeko prozedura, hau da, enplegua suntsitzeko espedientea, iragarrita zuen moduan. Baina horrekin batera, iragarri die “negoziatzen jarraituko duela eta balizko enpresaren etorkizunaren proiektuaren alde lanean jarraituko duela”.


Hegaldiak Helsinki - Cagliari | Vueling\nHegaldiak Cagliari -tik\nBidaiatu Sardinia uhartera eta bisitatu Mediterraneo itsasoan murgiltzen den hiri italiar hau.\nCagliari milaka urteko hiria da, Sardinia uharte italiarreko hegoaldean. Bere hondartza, auzo, eliza eta gau-giroarengatik ezaguna da.\nCastello, Vilanova eta Marina auzoetan barrena galtzea aparta da. Stampace auzoan eliza txiki bat aurkituko duzu kale bakoitzean eta Antica Enoteca Cagliaritana, non mundu osoko ardoak erosteko modua izango duzun.\nEz itzazu gal beste hainbat monumentu, Bonariako Andra Mariaren Basilika edo Anfiteatro Erromatarra, besteak beste. Eta, nola ez, Poetto hondartza bisitatzea gomendatzen dizugu, Mediterraneo osoan famatu eta ederrenetariko bat.


Europako kooperatzaile gazteen hurrengo topaketa Arrasaten egingo da urriaren 4tik 6ra — TUlankide MONDRAGON\nEuropako kooperatzaile gazteen hurrengo topaketa Arrasaten egingo da urriaren 4tik 6ra\nParis, Bolonia eta Bruselako topaketen ondotik, Europako gazte kooperatzaileen sare elkarteak Arrasaten egingo du bere hurrengo bilkura.\nUrriaren 4tik 6ra egingo da Arrasaten, Mondragon Team Academyko TZBZ aholkularitza enpresak koordinatuta. TZBZ 2013an sortutako berrikuntza prozesuen aholkularitza-enpresa bat da, bere aktibitate ekonomikoa hezkuntza eta enpresa munduen artean garatzen duena. "Oztopoz beteriko garai batean eratu izanak, metodologia berriekin lan egitera eraman gaitu, gaur egungo gizartean beharrezkotzat jotzen ditugunak".\nHezkuntzan, honako hauek dira aholkularitza enporesaren negozio-linea nagusiak: talde coaching-a, Lidergo Ekintzaile eta Berrikuntza Graduaren zabalkuntza, eta ekintzailetza eta berrikuntza ekosistemen diseinu eta gestioa.\nUrriaren lehenengo astean izango da kooperatzaileen topaketa\nEnpresa munduari dagokionez, organizazioen eraldaketak sustatzen ditu bi prozesu nagusitan oinarrituz; batetik, zerbitzu edo negozio-linea berrien diseinu eta azelerazioan eta, bestetik, organizazioen baitako kultura barne-ekintzaile baten sorreran.\nTZBZ gazte kooperatzaileen topaketaz arduratuko da Arrasaten eta laster jarriko dute denon eskura ekitaldiko programa ofiziala. Edonork informazio gehiago nahiko balu edo ekitaldian parte hartu nahiko balu, hurrengo email helbidearen bitartez egin dezake: ana@tzbz.coop


TREBATZEN DUTEN EGOERAK – Zerbikas Fundazioa\nTREBATZEN DUTEN EGOERAK\nBaztertze arriskuan dauden nerabe eta gazteekin interbentzioa\nXus Martin eta Maria Lopez-Dórigak baztertze arriskuan dauden nerabeen egoera jorratzeko oso interesgarriak diren aholku eta orientazio liburu bat eskaintzen digute, eta gainera hau nerabe guztiei aplikagarria den zeozer dugu.\nLiburu honetan, inguru xumeetan dauden nerabeek duten hezkuntza hobetzeko helburua duten ekintzak agertzen zaizkigu, haien ezagutzak garatu ahal izateko. Interbentzio proposamen bat agertzen zaigu, bost ezagutza oinarri bezala hartuz, eta hurrengoak barneratuz: ekarpen teorikoak, kontu etnografikoak, metodologia didaktikoak eta ekintzen proposamenak.\nNorbera ezagutzeko gaitasuna.\nErlazio pertsonalak ezartzeko gaitasuna.\nTalde baten parte sentftzeko gaitasuna.\nSozialki binkulatzeko gaitasuna.\nHeziketa bat lortzeko eta emantzipatzeko gaitasuna.\nBertan azaltzen diren aukerak hainbat entitatetan jarri dira praktikan, zeinetan errespetuaren eta itxaropenaren bitartez, eskolan porrot egin duten neska mutilekin lan eginaren bitartez egin diren.\n“Sozialki binkulatzeko gaitasuna”ren barruan, Ikasketa Zerbitzua aurkezten du.\n“Ikasketa Zerbitzuan nerabeek ezezaguntzat duten hezitzeko metodo bat aktibatzen da: komunitatearen onura sortzen duen borondatezko ekintza batzuk proposatzen zaizkie. Laguntza eskaera honek hasiera batean nerabeak desorientatzen ditu, normalean haiek laguntza lortzen dutelako, eta ez hirugarren bati onura bat eskeini. Ikasketa zerbitzuak nerabeek hau deskubritzeaz gain, lagungarriak izateko aukera hori disfrutatzeko aukera ere ematen die”.\nBeti bezala, erraz irakurtzeko eta sinplea den liburua, baina erreflexioz eta aholkuz betea, hezkuntza interbenzio hau egin ahal izateko baztertze arriskuan dauden nerabeekin.\nENTORNOS QUE CAPACITAN21 febrero, 2022PISTAS PARA PRACTICAR APS CON CUIDADOS21 febrero, 2022


Netflix iragarkiekin ikustearen truke gutxiago ordaintzeko prest egongo zinateke? — Gaztezulo\nNetflix iragarkiekin ikustearen truke gutxiago ordaintzeko prest egongo zinateke?\nNetflix iragarkiekin ikustearen truke gutxiago ordaintzeko prest egongo zinateke? Netflix-ek, streaming plataforma ezagunak, 200.000 harpidedun galdu ditu lehenengoz eta datozen hilabeteetan milioi batera borobilduko omen da kopurua. https://www.gaztezulo.eus/albisteak/gutxiago-ordaintzeko-prest-egongi-zinateke-netlflix-iragarkiekin-ikusiz-gero https://www.gaztezulo.eus/albisteak/gutxiago-ordaintzeko-prest-egongi-zinateke-netlflix-iragarkiekin-ikusiz-gero/@@download/image/netflix-marketing-y-publicidad-metrica-1.jpg\nNetflix-ek, streaming plataforma ezagunak, 200.000 harpidedun galdu ditu lehenengoz eta datozen hilabeteetan milioi batera borobilduko omen da kopurua.\nPandemiaren garairik latzenetan streaming plataformen harpidedunak hazi egin ziren. Orain, neurriak arindu diren honetan, merkatua doitzen ari da, lehiakortasuna geroz eta gogorragoa den bitartean.\nBerriki jakin berri da Disney+ plataformak harpidetza merkeagoak eskainiko dizkiela ikusleei iragarkiak irenstearen truke. Honen ostean, Netflix-ek argi esan zuen berak ez duela bide hori hartuko. Harpidedunen gutxitzearekin batera badirudi erakunde amerikarrak iritziz aldatu duela eta adierazi du urtebete edo biren buruan iragarkiak txertatuko dituela bere tarifa planetan. Alta, jada %100 doakoak diren plataformak existitzen dira, adibidez Pluto TV. Zuzeneko telebista eskaintzeaz gain, eskariaren araberako edukia ere eskaintzen du iragarkiak ikustearen truke.\nIkusleak iragarkiak ikusteko prest al daude baina? Ikerketa baten arabera, Internet erabiltzaileen %61 edukiak doan ikustearen aldekoak dira, horrek iragarkiak irenstea suposatuko badu ere. Alabaina, ordainpeko bideo plataformen balore gehigarria etenik gabeko edukien eskaintza da (edo zen). Baina ezin da ahaztu zenbait iragarkiren edukia interesgarria izan litekeela ikusle-kontsumitzailearentzat. Honela beraz, ez bada oso inbaditzailea, eta kontsumitzailearen profilera egokitzen dena bada, ikusle asko prest egongo lirateke hauek onartzeko. Eta zu, prest egongo al zinateke?


ENTITATE ETA PROFESIONALENTZAT DEIALDIEN ETA ZERBITZUEN PLATAFORMAREN PRIBATUTASUN POLITIKA\nKutxa Fundazioa, Kutxagestion Zerbitzuak, S.L.U. eta Fundación Bancaria Kutxa‐ Kutxa Banku Fundazioa, aurrerantzean Kutxa Taldea, erabiltzailearen intimitatea errespetatzeko konpromisoa du. Hau dela eta, Kutxa Taldeak legez eska daitezkeen datu pertsonalen babes‐ mailak hartu ditu, Europako Parlamentuaren eta Kontseiluaren 2016ko apirilaren 27ko UE 2016/679 Erregelamenduan eta pertsona fisikoen babesari buruzko abenduaren 5eko 3/2018 Lege Organikoan oinarrituta, datu pertsonalen tratamenduari eta datu horien zirkulazio libreari dagokienez. Era berean, eskura dituen babes‐baliabide tekniko osagarri guztiak erabiltzen saiatzen da.\nKutxa Taldea: Fundación Bancaria Kutxa‐Kutxa Banku Fundazioa, Kutxa Fundazioa eta Kutxagestion Zerbitzuak SLU, IFK zenbakiekin, G20336251, G20368593 eta B‐75146043, hurrenez hurren. Helbidea: Mikeletegi, 79 (Arbide Dorreak), 20009 Donostia.\nErabiltzaileek eta/edo entitatearen ordezkariak emandako datu pertsonalak Kutxa Taldearen web guneko ardurapeko datu‐base batean sartuko dira, eskatutako harremana betetzeko beharrezkoak diren helburu hauetarako:\nErabiltzaile eta/edo entitatearen ordezkarien erregistroa kudeatzea, bai eta webgunearen bidez egindako eskaerak ere.\nErabiltzaile eta /edo entitatearen ordezkariari eskaerei eta hurrengo deialdiei buruzko informazioa eta alertak bidaltzea.\nEntitatearen edo erabiltzailearen interesekoak diren eta jarduerarekin zerikusia duten beste zerbitzu batzuk jakinaraztea eta komunikatzea.\nEmandako zerbitzuetan hobekuntzak diseinatzeko aukera emango duten inkestak eta kalitate‐kontrolak egitea.\nTratamendu honi zilegitasuna ematen dion oinarri juridikoa, web gunean izena emateko formularioa bete eta pribatasun politika hau onartzean erabiltzaileak eta/edo erakundearen ordezkariak emandako baimenean datza.\nErabiltzaileak eta/edo erakundearen ordezkariak, baimena ematen du bere datuak deskribatutako helburuetarako erabiltzeko. Hala ere, baimen hori ezeztatzeko eskubidea izango du, kutxa@kutxa.eus helbidera mezu elektroniko bat bidalita, web gunearen erabiltzaile gisa identifikatuta eta eskaera zehaztuta.\nJasotako datuak ez dira erabiliko hasieran adierazitakoak ez diren bestelako tratamenduetarako, aldez aurretik erabiltzailearen eta/edo erakundearen ordezkariaren baimena lortu ezean. Arau orokor gisa, ez dira kategoria bereziko datuak tratatzen. Egin beharreko tratamendu motaren arabera horrelako datuak beharrezkoak badira, aldez aurretik erabiltzailearen eta/edo entitatearen ordezkariaren baimena eskatuko da eta horretarako aurreikusitako segurtasun neurri zehatzak hartuko dira.\nTratamendu hau legitimatzen duen oinarri juridikoa erabiltzaileak eta/edo entitatearen legezko ordezkariak emandako baimena da, eta informazioa egiaztatzea kontratu egin aurreko neurri gisa. Arestian aipatutako xedeetarako, datu pertsonalak epemugarik gabe gordeko dira, harik eta erabiltzaileak baimena ezeztatzen duen arte eta/edo tratamendua kentzeko, aurka egiteko edo mugatzeko eskubidea erabiltzen duen arte.\nAldez aurretik baimena lortu gabe ez zaizkio .hirugarrenei datu pertsonalak jakinaraziko kasu hauetan izan ezik:\nLagapena lege bat edo Kutxa Taldeak dituen betebehar legalak eta juridikoak betetzearen ondorioa badira.\nEuropar Batasuneko erakunde publiko edo pribatuei, baldin eta Plataformaren onurak kudeatzeko beharrezkoa bada.\nEspainiako eta/edo Europako agintari fiskalei eta kontrol‐agintariei, Kutxa Taldearen legezko betebeharrak betetzeko, hala nola kapital‐zuritzearen prebentzioa eta terrorismoaren finantzaketa, besteak beste.\nDatuak Arartekoak, Ministerio Fiskalak, epaileek, auzitegiek edo Kontu Auzitegiak eskatzen dituztenean, esleitu zaizkien eginkizunak betez.\nEra berean, Kutxa Taldeari zerbitzuren bat ematen dioten hornitzaileei ere jakinarazi ahal izango zaie, baldin eta beren datu pertsonalak eskuratu behar badituzte barruko administrazio‐xedeetarako, hala nola izena ematen duten deialdia, jarduerak, eskaerak eta abar kudeatzeko.\n“Eskatutako informazioaren nahitaezko edo hautazko izaera”\nFormulario bakoitzeko nahitaezko datuak, halakotzat identifikatuko dira formularioan bertan, izartxo batekin adierazita. Informazio hori emateari uko eginez gero, ezin izango da erabiltzaileak eta/edo entitatearen ordezkariak eskatutako zerbitzua gauzatu.\nErabiltzaileak eta/edo erakundearen ordezkariak atzera bota ahal izango du bere baimena, eta datuak eskuratzeko, zuzentzeko, ezabatzeko, aurka egiteko, mugatzeko eta beste era batera eramateko eskubideak erabili ahal izango ditu, kutxa@kutxa.eus helbidera mezu elektroniko bat bidalita edo, bestela, posta arruntaren bidez, ‘Tratamenduaren erantzulearen identitatea’ atalean adierazitako helbidera, web gunearen erabiltzaile edo erakundearen ordezkari gisa identifikatuta, NANaren edo agiri baliokidearen fotokopia ekarrita eta eskaera zehaztuta.\nHalaber, informazio gehiago nahi izanez gero edo datu pertsonalak babesteko eskubidea urratutzat joz gero, erreklamazioa jar daiteke Datuak Babesteko Espainiako Agentzian (www.aepd.es).\n“Erabiltzailearen eta/edo erakundearen ordezkariaren konpromisoak”\nErabiltzaileak eta/edo erakundearen ordezkariak emandako informazioa zehatza eta egiazkoa dela bermatzen du.\nEra berean, erabiltzaileak eta/edo erakundearen ordezkariak konpromisoa hartzen du identifikazio gako eta kodeak ezkutuan gordetzeko eta Kutxa Taldeari ahalik eta lasterren jakinarazteko hauek galdu, lapurtu edota baimenik gabe norbait sartuz gero. Jakinarazpen hori egiten ez den bitartean, Kutxa Taldeak ez du inolako erantzukizunik izanen baimenik gabeko hirugarrenek pasahitzak eta identifikazio kodeak behar bezala erabiltzen badituzte.\n“Erabiltzaileak eta/ edo erakundearen ordezkariak emandako hirugarrenen datuak”\nErabiltzaileak eta/edo erakundearen ordezkariak hirugarrenen datu pertsonalak edozein helburutarako ematen baditu, aldez aurretik eragindako alderdiei informazioa eman diela eta bere datuak Kutxa Taldeari jakinarazteko baimena lortu duela bermatzen du.\nErabiltzaileak eta/edo erakundearen ordezkariak baldintza horiek ez betetzeagatik erantzukizunik sortuz gero, ez‐betetze horren ondorioen erantzule izan beharko du, eta Kutxa Taldeak ez du erantzukizunik izango.\nKutxa Taldeak beharrezko neurri teknikoak eta antolakuntzakoak hartu ditu, datu pertsonalen segurtasuna bermatzeko eta datu horiek aldatzea, galtzea, tratatzea edo baimenik gabe eskuratzea saihesteko, kontuan hartuta teknologiaren egoera, biltegiratutako datuen izaera eta horien arriskuak, giza ekintzatik edo ingurune fisiko edo naturaletik datozenak.\nHala ere, erabiltzaileak eta/edo erakundearen ordezkariak jakin behar du Interneteko segurtasun‐neurriak ez direla gaindiezinak.


Arrigorriagako Udala - Abusuko Jaiak 2018\nUztailaren 5ean (osteguna), fronteniseko txapelketaren finala jokatuko da pilotalekuan eta, ondoren, The Daltonics taldeak kontzertua eskainiko du. 19:00etatik aurrera, batukada batek auzoa girotuko du kalejira baten bidez eta, ordubete geroago, pregoia eta euskal dantzak egongo dira Zentro Soziokulturalaren plazan, Bolintxu elkartearen eskutik. Eta uztailaren 6an (ostirala), asteburu osoa iraungo duten 2018ko Abusuko jaiak hasiko dira.\nJaiak hasi eta minutu batzuen buruan, gazta eta txakolin dastatzea egingo da. Hanburgesa txikiak ere dastatu ahal izango dira, 1,5 euroren truke. Eta, 23:00etan, Sukar taldeak amaiera musikala emango dio jaietako lehen egunari.\nJaien erdigunea uztailaren 7a izango da. Goizez, txahal bat erreko dugu pilotalekuaren inguruan, eguerdian errazioetan banatzeko. Eguerditik aurrera, haurrentzako parkea eta puzgarriak jarriko dira Santa Isabel plaza berrian, xake-txapelketa jokatuko da Zentro Soziokulturalaren plazan eta Play Station txapelketa izango da erretiratuen etxean.\nHerri bazkariaren ondoren, etxeko postreen lehiaketa egingo da eta, beranduago, Tolín el Mariatxiren ikuskizunarekin gozatu ahal izango dugu. Gero, tute arineko txapelketa egingo da, Sergio magoak bere ikuskizuna eskainiko digu eta txikientzako gimkana bat egongo da. Eta, horrez gain, entzierroa egingo da Santa Isabel kaletik Olatxura arte. Horren ostean, txorizo-jana eta erromeria egingo dira Olatxuko plazan. Eguna ixteko, disko-dantza egongo da pilotalekuan.\nEta igandean, egunari hasiera emango diogu hainbat gastronomia-lehiaketaren eskutik: pintxoak (perretxiko edo barrengorriekin), tortillak eta paellak. Pilotalekuaren eremuan egingo dira, eta platerak 13:00etan, 14:00etan eta 14:30ean aurkeztuko dira, hurrenez hurren. Haurrentzako parkea 11:30etik aurrera egongo da irekita eta, eguerdi aldera, igel-toka txapelketa antolatu dugu. Ordu eta erdi beranduago, irrintzien IV txapelketa egingo da eta, horren ostean, sari guztien banaketa. Ondoren, 14:45ean, herri bazkaria egingo dugu.\nBazkariaren ondoren, 16:30ak aldera, karaokea egingo da pilotalekuan eta, 18:00etan, futbito-txapelketako finala ikusi ahal izango dugu. Gero, urteroko txokolate-jana. Jaiak amaitzeko, disko-txiki bat egingo da 20:00etan, eta, ondoren, beti bezala, maskotari agur esango diogu, 22:30ean.\nEgitaraua ikusi (PDF 414KB)


Elikadura-Kalitatea eta Segurtasuna Masterra - master - UPV/EHU\nElikagaien ikerketan egin diren urratsek berretsi egin dute Koseko Hipokratesen (K.a. 450-377) esaldi ospetsuak adierazten diguna: “sendagaia izan dadila zure elikadura, eta elikadura izan dadila zure sendagaia”. Esaldi horretan ezin hobeki laburbildurik daude elikagaien kalitateak eta segurtasunak duten garrantzia eta bi alor horiez arduratzen diren diziplinak.\nEgungo gizarteak kalitatezko elikagaiak eskatzen ditu, seguruak, eta beharrezkoak dira horretarako bi alor horietan berritzeko gai izango diren ikerlariak, ikerketan lortutako emaitzak industrian ezarriko dituzten profesionalak eta aholkulariak, eta elikagaien kalitatea eta segurtasuna kontrolatuko duten administrazioetan arituko diren profesionalak.\nBeraz, master honen xedea da elikaduraren kalitatean eta segurtasunean aditua izango diren profesionalak sortzea, enpresetan, administrazioan, unibertsitateetan eta ikerketa zentro publiko eta pribatuetan aritzeko.\nPrestakuntza programaren bidez eskuratzen diren gaitasunek aukera ematen dute tresna aurreratuen bitartez elikaduraren kalitatea eta segurtasuna ebaluatu eta kontrolatzeko, teknologia berriekin lan egiteko eta bi alorretan eragiten duten osagai berriekin aritzeko, baita elikadura industriaren efluenteen tratamenduan aritzeko ere. Gainera, ebaluazio sentsoriala ere hartzen da kontuan, eta elikagaien laborategien kontrola eta ebaluazioa. Halaber, elikagaien segurtasunari ere erreparatzen zaio, ikuspuntu kimikotik eta mikrobianotik, eta elikagaien kalitate eta trazabilitate parametroei, beste alderdi askoren artean.\nMaster honetatik zuzenean sar daiteke Elikadura Kalitatea eta Segurtasuna doktorego programara.\nMasterraren helburua da elikadura kalitatean eta segurtasunean espezialistak izango diren profesionalak trebatzea, gain izango direnak lan egiteko enpresetan, administrazio publikoan (Elikagaien Kontrol Zentroak), ikerketa zentroetan eta unibertsitateetan.\nPrestakuntza praktikoa eskaintzen du, enpresetan, zentro teknologikoetan edo ikerketa sailetan eginiko praktiken bitartez. Prestakuntzan sakontzeko aukera, atzerriko 5 unibertsitatetan, Erasmus Programaren bidez.\nIrakasgai guztiak hautazkoak dira, ikasleak berak aukera dezan zein gai landu nahi duen.\nIrakasle asko profesionalak dira zentro teknologikoetan, ikerguneetan edo beste unibertsitate batzuetan.\nZentro publiko eta pribatuetako zerbitzu teknikoak.\nAdministrazio publikoetako elikagaien arriskuak kontrolatu eta ebaluatzeko sailak.\nElikaduraren kalitate eta segurtasuna kontrolatzeko eta kudeatzeko enpresak, I+G+b (ikerketa, garapena eta berrikuntza).


San Milixan feriak eskulagintza ugari batu ditu Leintz Gatzagan - Leintz gatzaga - Goiena.eus\nSan Milixan feriak eskulagintza ugari batu ditu Leintz Gatzagan\nMonika Belastegi 2015-11-15 15:14\n23. eskulangintza azoka egin dute goizean Leintz Gatzagan urteroko arrakastarekin. Frontoia artisauen erakustoki bilakatu da, eta bertaratutakoek postu ezberdinetatik kuxkuxean aritzeko aprobetxatu dute. Ez dira falta izan Sorginek prestatutako taloak eta arrakasta izan dute beste behin. Aurten, gainera, txikienek taloak nola egin ikasteko tailerra ere egon da: Sorginek, ez dute harrobia prestatzeko aukera galdu nahi izan.\nOihalak, bitxiak, jostailuak, jantziak, arropa ekologikoa, larruzko osagarriak, larruzko pilotak, ukenduak... eta halaxe hamasei postura arte. Hamasi artisau, hamasei eskulangitza ezberdin ikusteko aukera egon da goizean pilotalekuan egokotu dute azokan.\nEta ohikoez gain gauza bitxiak ere bai, artilez egindako xaboia eta gurbilen pneumatikoz egindako lorontziak, esaterako.\nSorginak taldeko kideek egindako taloek ere arrakasta izan dute ohi bezala, eta ikusmina sortu du, era berean, Leintza Gatzagako bertako Sualai errentaritza artistikoak. Hain zuzen ere, erakustaldia egin dute ikatzezko sutegiarekin plazan bertan eta ikusle ugari erakarri ditu.\nAzken urteetan bezala, Dorletako Txirrindularien Lagunen elkarteak ere postua jarri du plazan.\nMonika Belastegi 2015 aza 15 Leintz Gatzaga


Eulateri buruzko mahai ingurua eta pintura txapelketa jardunaldietan - Oñati - Goiena.eus\nEulateri buruzko mahai ingurua eta pintura txapelketa jardunaldietan\nAnder Larrañaga 2013-09-15 19:07\nZapatuan ospatu ziren Arantzazun Xabier Alvarez de Eulate margolariaren omenezko jardunaldiak Arantzazun.\nArantzazuko basilikaren beirateen sortzailea omentzeko antolatu dituzte jardunaldiak Arantzazu Gaur fundazioak eta Arantzazuko Adiskideak elkarteak: horretarako, bere lan batzuen eta orokorrean bere artearen inguruko mahai ingurua egin zen eta pintura txapelketa bat egon zen egunean zehar.\n12:00etan hasi zen mahai ingurua Edorta Kortadi, Miguel Angel Alonso, Iñaki Urrezelki eta Juan Mari Martinez de Ilarduiaren gidaritzapean.\nBertan Xabier Alvarez de Eulate margolari frantziskotarraren arteari buruzko hitzaldia eman zuten; aditu hauek euren iritzi eta informazioa gainontzekoekin eta ikusleekin partekatu zituzten.\nUkitu zen gairk korapilatsuena arteak frantziskotarraren ebanjelizazioan eta alderantziz izan zitekeen eragina izan zen; batak bestea oztopa zitekeenaren beldur zen Alvarez de Eulate, nahiz eta azkenean bien arteko sinbiosia lortu zuen.\nOndoren, Kortadik eta Urrezelkik Eulateren lan batzuk hartu eta bere arteak jasandako eboluzioaren azterketa egin zuten, "Eulateren eboluzioa bistakoa da bere margolanetan" dio Kortadik. Artearen balioaren inguruan ere aritu ziren eta hala azaldu zuen Urrezelkik: "Zerbaitek balio du, horregatik ordaintzen dena. Zerbaitek 1000 euro balio baditu eta 500 eurotan saltzen bada, 500 euro balioko ditu hemendik aurrera". Aipatzekoa da ere, publikoarekin interakzionatu zela; margolanen aztertzera bultzatu zituzten mahai inguruko gidariek.\nZapatuan Arantzazura hurbildu zen orok ikus zezakeen hainbat margolari zeudela inguruko txokoak margotzen. Margolariek, 10:00ak eta 12:00ak bitartean izena eman zuten Gandiaga Topagunean eta 17:00ak arte teknika librean inguruko paisaiak margotu zituzten. Aurrerago erabakiko da zeintzuk izan diren irabazleak; izan ere, helduen mailako irabazleak 1500 euroko saritzarra eramango du etxera.


Txinako altzairuaren inbasioa, euskal siderurgiak gora egiteko mehatxua - Xehetasuna - Adimen Lehiakorra\nTxinako altzairuaren inbasioa, euskal siderurgiak gora egiteko mehatxua\nTxinak 88 milioi tona altzairu esportatzen ditu urtero, hau da, Alemaniak ekoizten duena bi aldiz. Herrialdearen barruko hazkundea moteldu egin da eta ezin du beren lantegietatik ateratzen den material guztia hartu: 822 milioi tona, hau da, Espainiak ekoizten duena 58 aldiz.\nBere sistema politiko bereziak, sistema komunistaren eta sistema kapitalistaren arteko hibrido bat baita, ez du onartzen lantegiak ixtea. Horrenbestez, esportazioa da egoera horretatik ateratzeko duten ihes balbula, merkatuko baldintzetatik urrun esportatuta eta produkzioaren benetako kostuak islatu gabe.\nOraingoz, euskal altzairu fabrika konik ateratzen ari dira denboraletik, baina ikaratuta daude etor daitekeenarekin. Siderurgiako Produktu eta Instalazioen Esportatzaileen Espainiako Elkarteak (Siderex), egoitza Bilbon duenak, emandako datuen arabera, Euskadin egoitza duten lantegien produkzioa 2014an 4.165 milioi tonakoa izan zen, hau da, 2013an baino %7,5 gutxiago, baina are txikiagoa 2007an lantegietatik atera ziren 7.500 miloi tonarekin alderatzen badugu.


Urkulluk iragarri du talde immunitatea udan lor daitekeela EAEn\nLehendakariak laugarren Bizi Berri planaren nondik norakoak azaldu ditu, eta covid-19a gelditzeko etorkizuneko neurriez aritu da Eusko Legebiltzarrean.\nIñigo Urkullu lehendakariak iragarri du Euskal Autonomia Erkidegoan covid-19aren aurkako talde immunitatea lortu daitekeela uda honetan. Gainera, laugarren Bizi Berri planaz aritu da, pandemiari aurre egiteko legea oinarri izango duena.\nEAJko Luis Javier Telleria legebiltzarkideak botatako galderari erantzunez egin ditu iragarpenok lehendakariak, Eusko Legebiltzarreko kontrol saioan. Bertan, Exekutiboak EAJren, PSE-EEren eta Elkarrekin Podemos-IUren botoekin aurrera ateratako pandemiaren kontrako legea izan dute mintzagai.\nLehendakariak covid-19aren ondorioz hildako 4.395 pertsonak eta haien familiak gogoratuz hasi du hitzaldia. Gero, pandemiaren kontrako legea babesteko politikak eta neurri zehatzak beharrezkoak direla azpimarratu du.\nIzurriteak gure artean jarraitzen duela berretsi du Iñigo Urkulluk, eta onartu berri duten legeak Bizi Berri plan berrian presentzia berezia izango duela nabarmendu. "Datuak egunero hobetzen dira, baina gerta daitekeenerako aurreikusi behar dugu. Lege honekin aurrera egiteko prest gaude", azaldu du lehendakariak.\nHalaber, legea eraginkorra dela azpimarratu du, "pandemian ikasitako irakaspenak" barne hartzen dituelako, eta itxaropena indartzen duela eta zuhurtzian oinarritzen dela azpimarratu du. "Orainean eta etorkizunean lagunduko digu", esan du lehendakariak, "legeari esker oinarri sendoa, egiaztatua eta adostua dago, erantzun eraginkorragoak eta berme handiagokoak emateko".\nEgoera epidemiologikoak hobera egin duela azpimarratu du, eta, azaldu duenez, "itxaropen eta zuhurtzia" une honetan EAEko gizartea "talde-immunitatera hurbiltzen" ari da. "Uda honetan lortuko dugu", esan du.\nHala ere, EH Bildu oso kritiko agertu da pandemiaren aurkako lege horrekin eta "hilda jaio den legea" dela esan du Maddalen Iriartek.\nUrkulluri bere hitzaldian "publizitatea" egitea leporatu ostean, "autokonplazentziazko hitzak" aurpegiratu dizkio eta "errealitatea bere interesera egokitzea" egotzi dio. Iriartek esan du ostegun honetan onartutako legea Eusko Jaurlaritzaren "kudeaketaren metafora perfektua" dela. "Berandu iritsi da, gaizki eta eraginkortasunik gabe", gaineratu du.\nBere ustez, "oraina eta etorkizuna prestatzeko aukera bat galdu da".\nBere erantzunean, Urkulluk legegintzaldiaren balantze positiboa egin du, eta Euskadi "susperraldiaren inflexio-puntuan" dagoela adierazi du.\nGainera, "hazkundea eta enplegua berreskuratzen" ari dira, aurrekonturik "altuena" onartu dute eta 3.000 milioi euro bideratu dituzte covid-19ari aurre egiteko.\nKaudimenari eutsi diotela eta, hezkuntza arloan, hezkuntza presentzialak % 99an jarraitzea lortu dutela azpimarratu ostean, Urkulluk esan du programa betetzen ari direla eta 16 plan estrategiko daudela indarrean. Eusko Legebiltzarrean, guztira, 15 lege-ekimen, 11 lege-proiektu, beste hiru lege-proposamen eta onartutako aurrekontua daudela azpimarratu du.\nBerpiztu programarekin "etorkizuna bultzatzen" ari direla, bi urte hauetan 5.000 milioi inbertituko dituztela eta 40.000 lanpostu sustatzen lagunduko dutela azpimarratu du. Horrekin batera, Euskadi Next programa aipatu du.\nUrkulluren hitzetan, "autogobernua indartzen" ari dira, eta transferentzien kronograma negoziatzen jarraitzen dute, eta espetxeen eta beste hiru eskumenen transferentziarekin "emaitzak lortzen" ari dira. Segurtasun Batzordean akordio batera iritsi direla ere esan du. "Euskadi susperraldiaren inflexio-puntuan dago eta etorkizun hobe baterako oinarri sendoak jarri ditugu", adierazi du.


Bizkaidatz Literatura Lehiaketaren hirugarren edizioa - Nontzeberri\nBizkaidatz sari horren xedea da bizkaitarren sormena bultzatzea eta, gainera, bi efemeride ospatzea: Liburuaren Nazioarteko Eguna (apirilaren 23a) eta Liburutegien Nazioarteko Eguna (urriaren 24a).\nSarirako aurkezten den kontakizunak egile bietako batek proposatzen duen istorioa jarraitu behar du, euskaraz edo gaztelaniaz. Lehiakide bakoitzak nahi beste lan aurkez dezake, baina lan guztiak egokitu behar zaizkie egileek sarirako aurkeztutako kontakizunaren hasierari, pertsonaiei eta egoerei.\nKontakizunek 8 orri izan behar dituzte, gutxienez, eta 12, gehienez. times letra-motan edo antzekoan idatzi behar dira, orrialde bakarretik eta A4 neurriko orrietan. Testuak honako ezaugarri hauek gorde behar ditu: gorputza, 12; espazioa, bikoitza; gehien jota, 32 lerro orriko eta 70 karaktere lerroko.\nSarirako aurkezten diren lanak ez dira sinatu behar, baina lehenengo orrian adierazi behar da kontakizunaren izena edo egilearen izenordea. Beste alde batetik, honako datu hauek sartu behar dira gutunazal batean: datu pertsonalak, helbidea, telefonoa eta NANaren fotokopia, bai eta lehiakideari buruzko ohar biografiko labur bat, aurkeztu nahi izanez gero. Kontakizuna eta datu pertsonalen gutunazala batera aurkeztu behar dira, biak gutunazal handiago baten barruan sartuta.\nKontakizunen hiru kopia aurkeztu behar dira, Bizkaiko Foru Liburutegian: Diputazio kalea, 7. 48008 Bilbo. Lanak aurkezteko epea 2010eko uztailaren 5ean amaituko da.\nLehiaketako saria lanak argitaratzea izango da: epaimahaiak hautatutako kontakizunekin (irabazleak eta akzesitak, halakorik egonez gero), argitalpen oso bat egingo da, urriaren 24an Liburutegien Nazioarteko Eguna ospatzeko.\nBizkaiko Foru Liburutegiak bidalita


Dantzak eta animazioa izango dira Garaiko jaietako osagai nagusiak — dantzan.eus\nHemen zaude: Hasiera › Hemeroteka › Dantzak eta animazioa izango dira Garaiko jaietako osagai nagusiak\nBihar hasi eta San Inazio egunera arte iraungo dute Garaiko jaiak eta egitarauan ohikoak diren ekitaldiak, azken urteetan gehitutakoak eta berrikuntza baten bat tartekatuko dira.\nJaien osagai nagusietako bat ezpatadantzarien ekitaldiak izango dira, tarteko “herrian bakarrik dantzatzen den Gernikako Arbola”, Gontzal Sarrigoitia alkatearen esanetan.\nEgitarauan tartekatutako berrikuntzetariko bat, bihar iluntzeko bederatzietan The Funes Troup konpainiak eskainiko duen kale-antzerki emanaldia izango da. Aurtengo programako bigarren ekitaldia izango da, lehena arratsaldeko 18.00etan hasiko den asto proben erakustaldia izango baita eta eguna Erokomeria taldearen erromeriarekin osatuko da.\nAurten tartekatutako beste berrikuntza astelehenean egongo den Erregelen erakustaldia izango da, saioko protagonista bakarrak emakumeak izango baitira. Arratsaldeko 18.30ean hasiko den agerraldian Berriz, Iurreta, Izurtza, Mañaria, Galdakao eta Durangoko hiru dantza taldeetako dantzari pare bana izango da, Garaiko partaideekin batera.\nEkimen hau aspaldian egiten zen lehiaketaren jarraipena da. Urte batzuk direla, mutilen arteko txapelketa egiten zen “baina alde batera itxi zen partaideen arteko tira-birak sortzen zirelako”, Sarrigoitiak gogora dakarrenez. Ekitaldia berreskuratzeko asmoz, erakustaldi formatuan egitea erabaki zuten eta hasieran inguruko herrietako mutilak etortzen baziren, “urte batzuetan agerraldi mistoak ere egin dira eta aurten neskak bakarrik egitea erabaki da”.\nProzesioa eta Gernikako Arbola\nHerriko ezpata-dantzarien lehen saioa domekan izango da. Arratsaldeko 19.00etan donien atxa jarriko da eta horren ostean azkenengo ensaioa egingo dute. Dantzarien bi saio nagusiak berriz, Santixau eta Santa Ana egunetan izango dira, hau da, astelehenean eta martitzenean.\nLehenengoa, San Migel elizan 11.00etan emango den meza nagusiarekin hasiko da eta ondoren egingo den prozesioarekin. Elizabarriraino egingo den jarraigoan, agintariek eta ezkondu gabeko ezpatadantzariek joango dira, azken hauek Santixauren irudia bizkarrean daramatela. Plazara heltzerakoan, Garain bakarrik dantzatzen den Gernikako Arbola eskainiko dute santuaren aurrean. Goizeko ekitaldiei amaiera emateko ezpatadantzarien saioa egongo da plazan.\nBiharamunean, 11.00etako meza ostean, alderantzizko bidea egingo da, baina ekitaldiko protagonistak ezkondutako dantzariek izango dira. Prozesioa Elizabarrin abiatuko da eta Gernikako Arbola plazan dantzatu ostean San Migel elizan amaituko da ibilbidea. Jarraian ezpatadantzarien saio berri bat egongo da eta ondoren erregelak dantzatuko dituzte, gizonekoek lehenengo eta gero emakumezkoak.\nHerritarren artean harrera ezin hobea duen tortilla txapelketak ere ez du huts egingo Santa Ana eguneko egitarauan. Lehiaketa arratsaldeko seietan hasiko da eta inoiz 50 partaide bildu dira, nahiz eta tortilla egile bakoitzak osagarri guztiak, sua barne, jarri behar dituen.\nGaraitarrek zein bisitariek dantzaldiekin amaituko dituzte egun nagusietako ekitaldiek eta aipaturiko Erokomeia taldearen saioaz gain, Lisker, Laja eta Lutxurdio eta Oba Neuke taldeen erromeriak izango dira domekan, astelehenean eta martitzenean, hurrenez hurren.


Bosgarren edukiontzia Bilboko auzo guztietara | Gizartea | Berria\nBosgarren edukiontzia Bilboko auzo guztietara\nHondakin organikoak biltzeko sistema hiri osoan zabaltzeko kanpaina hasiko du udalak. Urtean 3.600 tona organiko birziklatzea dute xede\nDeustu auzoan 2011. urtetik daude edukiontzi marroiak. LUIS JAUREGIALTZO / FOKU\nUdazkenetik aurrera, Bilboko auzo guztietan egongo da hondakin organikoak biltzeko edukiontzi marroia. Datorren astelehenean hasiko dute edukiontzien erabilera hedatzeko kanpaina. Bi fasetan egingo dute; lehendabizi, orain artean bosgarren edukiontzirik izan ez duten auzoetan jarriko dituzte: Ibaiondo, Abando, Basurtu-Zorrotza eta Errekalde barrutietan. Auzo horietan edukiontzi marroiak ezarri ostean, berriak jarriko dituzte aurrez sistema ezarria zegoen auzoetan. Hala azaldu zuen atzoko aurkezpenean Ricardo Barkalak, Bilboko Udaleko Obra, Zerbitzu, Hiri Eraberritze eta Espazio Publikoaren zinegotziak.\nSistema hedatzearekin batera, edukiontzi marroiek hainbat berrikuntza izango dituzte: «Orain artean giltzarekin zabaltzen ziren, baina hemendik aurrera txipa duten txartelen bidez irekiko dira». Etxe bakoitzak bere txartela izango du, eta ontzi berriek edukiera handiagoa izango dute: 1.100 litrokoak ziren orain arte, eta 1.800 litrokoak izango dira berriak.\nBilboko Udalak 1.500 edukiontzi berri jarriko ditu guztira datorren astelehenetik aurrera. Egun, 9.200 etxetan erabiltzen dute bosgarren edukiontzia, eta kopuru hori 23.000ra igo nahi dute datorren azaroan. Horrek birziklatze tasa hobetzen jarraitzea ahalbidetuko du, Barkalaren esanetan: «Bide onetik goaz. Iazko urtarriletik martxora 149.000 kilo hondakin organiko jaso ziren. Aurten, epe berean, 40.000 kilo gehiago». Edukiontzien sistema hedatuta, urtean 3.600 tonako langa gainditzea espero dute. Orain artean, urteko 587 tona bildu dituzte. Udalak hondakin organikoen zakarrontzietan erabiltzeko poltsa biodegradagarriak jarriko ditu herritarren eskura. Barkalak azaldu duenez, makina automatiko batzuetan egongo dira eskuragarri, eta edukiontziak irekitzeko txartelarekin eskuratu ahalko dira poltsak.\nEdukiontziak jartzen hastearekin batera, udalak informazio kanpaina abiatuko du astelehenean. Besteak beste, informazio puntuak jarriko dituzte barrutietan, eta gutunak bidaliko dituzte etxeetara, hedatutako sistemaren xehetasunak azaltzeko. Halaber, informazioa emango dute autobusetan eta kaleko publizitate euskarrietan.\nEH Bildu, erabakiarekin bat\nEH Bildu ados dago edukiontzi marroia barruti guztietan jartzeko erabakiarekin. Sistema erabiltzen dutenei hobariak ematea eskatu du Aitziber Ibaibarriaga bozeramaileak: «Udalean ordezkaritza duten alderdi guztiek babestu dute proposamena; birziklatzea sustatzeko tresna izango da». Halaber, dei egin dio udalari hobari horiek datorren urterako abian egon daitezen. Alabaina, Ibaibarriagak kontzientziazioaren beharra azpimarratu du: «Datuak ez dira onak. Pertsona bakoitzeko biltzen den organiko kopurua ez da iristen hondakin guztien %4ra, etxeko zaborren %40 organikoa den arren».


Ikastetxearen hizkuntza tratamendu orokorrari dagozkion printzipioak eta bertan hizkuntzak irakasteko eta erabiltzeko ditugun helburuak biltzen ditu proiektu honek. Hortaz, hizkuntzen ikaskuntza-irakaskuntza prozesuari eta erabilerari dagozkion alderdiak eta haien trataerari koherentzia emango dion markoa izango da proiektuan definitzen duguna.\nEgape Ikastolan HH, LH eta DBHko ibilbidea kontuan hartuta, lau hizkuntzen irakaskuntza eskaintzen zaie ikasleei: euskara, gaztelania, ingelesa eta frantsesa.\nEUSKARA: ikastetxeko hizkuntza erreferente eta nagusia, gure harremanetarako eta ikasketetarako erabiltzen dugu. DBH bukaeran ikasleek “Europako erreferentzia marko bateratuan” B2 maila lortuko dute.\nGAZTELANIA: ikasgai gisa landuko dugu Erkidegoko beste hizkuntza ofiziala LHko 3.mailatik aurrera. Honetan ere ikasleek “Europako erreferentzia marko bateratuan” B2 maila lortuko dute DBH bukaeran.\nINGELESA: atzerriko hizkuntza bezala landuko dugu HHn lau urtetik aurrera hasita eta Derrigorrezko Bigarren Hezkuntzaren amaieran B1 maila lortuko dute gure ikasleek.\nFRANTSESA: DBH guztian aukerako ikasgai bezala eskaintzen da eta lantzen duten ikasleei ibilbidea bukatzen dutenerako A2 maila lortzeko parada eskaintzen diegu.\nEgape Ikastolaren helburuetako bat pertsona euskaldun eleanitzak heztea denez, beste hizkuntzen ezagutza eta erabilera sustatzen dugu. Horretarako Eleaniztasunerantz proiektua ere martxan dugu eta DBH guztian beste irakasgai bat ingelesez lantzen dugu, arte hezkuntza, esaterako, ahozko komunikazioa landuz, ikasleen komunikaziorako konpetentzia garatzen ahalbideratzen dugulakoan baikaude. Azken lau urtetan zeregin honetarako hizkuntza laguntzaileak izan ditugu. Hauek ingeles hiztunak dira eta gurera etortzen dira gure ikasleek ama-hizkuntza ingelesa duten hiztunekin harremanak izateko eta haien doinuaz eta ahoskeraz jabetzeko.\nCurriculum proposamen bakar batean biltzen dugu hizkuntza guztien ikaskuntza-irakaskuntza, hizkuntzen curriculum integratua eginez.\nEuskara ardatz duen eleaniztasuna garatzeko, Ikastetxe osoaren ardura da hizkuntza konpetentzia garatzen laguntzea. Hizkuntzakoak ez diren arloetako irakasleen ardura ere izango da eta horregatik “denok hizkuntza irakasle” leloa azpimarratzen dugu. Ikastetxe osoaren ardura da hizkuntzen trataera integrala.\nAurkezpena ingelesez EGIN KLIK Ahozkotasuna euskaraz EGIN KLIK\nHizkuntzakoak ez diren arloetako irakasleek ere ikasleen hizkuntza-konpetentzia garatzen lagunduko dute; izan ere, hizkuntza-konpetentziarik gabe ikasleak nekez ebatzi ahal izango baititu arlo bakoitzeko egoerak modu egoki eta eraginkorrean.


Normalizaturik liburutegiko zerbitzua\nUdal liburutegia Teresa Murgako egoitzara bueltatu da udaletxeko behe solairuan bost hilabete eman eta bere zerbitzua hainbat leku ezberdinetan betetzen ibili ondoren. Liburutegiak bere egoitzatik kanpo egon behar izan du herri ikastetxe ohiaren eraikina goitik behera berritzeko lanak direla eta. Aipatu obra eta lan horiek, oraindik ere martxan diraute baina, bate zere, kanpoaldean eta Goienkaleko sarbide berriaren eraikuntzan.\nBuelta 2006. urtea amaitu aurretik egin zen, abenduaren 26an hain zuzen ere. Nolanahi ere, lehen egunak behin-behinean eman dituzte, ‘komunak erabiltzerik izan gabe eta material guztia eduki gabe’. Azken egunetan, egoera horri irauli eta bere onera ekartzea lortu dute liburutegiko bertako, brigadako nahiz garbitasuneko lankideen lan eta dedikazioari esker. Baina oraindik ere, hainbat gauza falta dira eta, esaterako, kanpainetako edo nobedadeetako informazio puntuak.\nOrdutegi berezia azterketengatik\nGaurtik aurrera udal liburutegiak goizetik gauera bitarteko ordutegi berezia izango du, otsaileko azterketak ate joka baitauzkagu. Zerbitzua zabalik izango da egun osoan zehar goizean goizetik hasi eta goizaldeko ordu batak bitartean, otsaileko azterketak prestatzen eta ikasten jardungo duten ikasle guztientzat.\nOrdutegi bereziko kanpaina berri hori indarrean izango da urtarrilaren 8tik otsailaren 13ra bitartean, biak barne. Epe horretan, esan bezala, zerbitzua zabalik egongo da goizeko 9,30etatik gauera bitartean, hain zuzen ere goizaldeko ordu 1ak arte. Ordutegi hori astelehenetik ostiralera mantenduko da eta aste bukaeretan ohikoa mantenduko delarik, hau da, goizez 10etatik ordu 2etara bitartean eta, arratsaldez 4etatik 8etara.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekanizazioa (Heziketa Zikloa). Erdi maila" topic_facet:"Garraioa eta ibilgailuen mantenimendua (Lanbide Arloa)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Garraioa eta ibilgailuen mantenimendua (Lanbide Arloa)\n1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio prozesuen gauzatzea (Modulua) Garraioa eta ibilgailuen mantenimendua (Lanbide Arloa) 1 Karrozeria (Heziketa Zikloa). Erdi maila 1 Lanbide Heziketa Gehiago ... Mekanizazioa (Heziketa Zikloa). Erdi maila 1 Metrologia eta saiakuntzak (Modulua) 1 Oinarrizko mekanizazioa (Modulua) 1 Produktuen egiaztapena (Modulua) 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Ikastaroak | CENTRAL SURF\nGure surf ikastaroak maila eta adin guztietara zuzenduta daude, surfaren hastapenetatik hasita, hobekuntzara… Surfeko klasetan, alderdi teknikoaz gain, gorputza zaintzea, ingurunea ezagutzea, naturarekiko errespetua eta itsasoko segurtasuna ere irakasten ditugu, kirola, natura eta dibertsioa bezalako kontzeptuak, beti elkartuta\nBegirale tituludunen kalitate teknikoa eta pedagogikoa.\nGertuko tratua», surflari familia handi bat osatuz uraren barruan eta kanpoan.\nIkastaroen mailari eta iraupenari egokitutako edukiak.\nSurflariaren beharretara eta gaitasunetara egokitutako kurtsoak.\nSurfeko taulak eta materialak eskariaren arabera erosteko aholkularitza.\nHondarribitik eta Irundikan garraioa barne.\nMateriala barne (surf- eta neopreno-taulak).\nUdako ikastaroen deskribapena\nHastapena, oinarrizkoa, ertaina eta ertaina-altua.\n5 urtetik gorako haurrak.\nAdin guztietako helduak.\nAsteroko ikastaroak: astelehenetik ostiralera.\nGoizez: 09: 15etik 11: 30era eta 11: 30etik 13: 45era.\nArratsaldez: 15: 30etik 17: 45era eta 17: 45etik 20: 00etara.\nAste bakarra :2:15 ordu egunean, astelehenetik ostiralera 105 €\n2 aste: 2:15 ordu egunean, astelehenetik ostiralera 200 €\nIkastaro hauei buruz gehiago jakin nahiez gero jarri zaitez gurekin harremanetan\nMaila aurreratuagoetarako ikastaroak dira, ikasleak hainbat hondartzatara eramaten dira (Hendaia, Zarautz, Bidart, Landak...)eta grabazioak eta bideo zuzenketak egiten dira. Olatuak ez daudenean surfskate klaseak prestatzen ditugu.\nGure eskolak urteak daramatza ikastetxeekin lanean, gure surf ikastaroak, eskola kirolaren eta eskolaz kanpoko kirolaren programaren barruan sartu baitira, kirol hau hezkuntzarako beste tresna bat izan dadin. Udalekuekin eta elkarteekin ere lan egiten dugu.\nCentral Surf Eskolako ezinduentzako eskolak behar bereziak dituzten talde edo pertsonei zuzenduta daude, fisikoak zein intelektualak, kirol hau egiteko eta itsasoaz gozatzeko gogoa dutenentzat.\nGure klaseekin surfaren munduan hasten laguntzen diegu ezinduei. Ikasteko, gaitasun fisikoak, motorrak eta koordinaziokoak hobetzeko eta, batez ere, primeran pasatzeko aukera izango dute.\nZure ikastaroak nahieran\nCentral Surf eskolan animatzen zaituztegu eta zuen aukerako ikastaroa antolatzeko aukera ematen dizuegu. Urtebetetze festatik, ezkongabeen agurretatik edo bururatzen zaizuen edozein ideiatik. Ideia berrietara zabalik gaude!


Ezin jai giroaz ahaztu - Aia orio - Karkara.eus\nEzin jai giroaz ahaztu\nKarkara 2019-10-03 10:00\n"Askok urtarrilerako egiten dituzte promesak. Orion, ordea, Kontxa pasatakoan hasiko naiz esaten dugu."\nAbuztua uste baino azkarrago agurtu dugu, urtero bezala, konturatzerako hasi eta buka. Baina, azken urteetan baino arraun gose gutxiagoz agurtu dugula esan dezakegu. Uda honek luzaroan gogoratuko dugun zerbait izan badu, iganderoko zita izan baita: arraunlariei errezibimendua.\nKosta zaigu, hala ere, irailera salto egitea; hilaren 1a iristearekin batera eguraldi txarrak egin du bere lekua herrian. Eta orain, hilabete osoan ezin asmatu udan edo neguan gauden. Eskerrak, tartean, bi Kontxako estropadak izan ditugun, martxa hartzen laguntzeko. Izan ere, askok urtarrilerako egiten dituzte promesak, beste askok irailerako, ikasturte berriarekin batera. Orion, ordea, Kontxa pasatakoan hasiko naiz esaten dugu.\nBada, emakumezkoen traineruak bere lehenengo Kontxako Bandera irabazita, bazen herrian ospakizunerako gogoa, astelehena jai eskatua zuten herritarrek ez zuten etxera joateko presarik, ezta goizean goiz lanerako jaiki behar zutenek ere.\nAjea pasata (halako batean), sasoi betean gaude berriz ere jai giroan sartu eta Gazte Festez gozatzeko. Etxeluzeko piratek programa polita osatu dute asteburu honetarako! Pirataz jantzi eta danbor eta barrika hotsek hartuko dituzte kaleak gaur gauean. Bihar, sukaldariz jantzi eta Paella Txapelketa Beganoan parte hartzeko prest izango dira gazteak. Eta ia atsedenik gabe jarraituko dute igandera arte, festan. Goizean, 7:00ak aldean turutek esnatzen bazaituzte, ez harritu.


VALOIS NUÑEZ, Carmen "Idatzi beharraz" Luma berrien eleak Zenb. 10, 2012, 9or. Udaberria sartu berritan, Donostian ospatu da aurten Euskal Idazleen Elkartearen urteko Batzar Orokorra.\nARREGI EIZAGIRRE, Odei " Trikornioarekin ametsetan" Luma berrien eleak Zenb. 10, 2012, 7-8 or.Bart gauean bat-batean esnatu naiz, izerditan blai. Guardia Zibil batekin egin dut amets eta gustatu egin zait. Trikornioa zeraman jantzita, eta bere biboteak kilimak egiten zizkidan. Irudi horrek berriz lo hartzea galarazi dit, eta, ohean\nNork idatzia: Galarraga Arrizabalaga, Haizea\nGONZALEZ PORTUGAL,Amaia "Gaur egungo politikari hauek..." (Iritzia)\nNork idatzia: Portugal Gonzalez,Amaia\nGONZALEZ PORTUGAL,Amaia "Gaur egungo politikari hauek..." Luma berrien eleak Zenb.10, 2012, 5 or.Gazteak eta ortografia. Hedabideetan ziklikoki agertzen den gai klasikoa. Noizean behin gogora razi behar baitzaigu nerabeek ez dakitela idazten SMS mezuen erruz, elebitasunak ere\nOrrialdea 6-(e)tik 31-(e)ra


Datu orokorrak – Abanto-Zierbena Aisia\nGeografia. Egituraren aldetik alde hau “Bizkaiko antiklinala” izenekoaren barruan kokatuta dago; He- Im norabidea dauka eta horrek gaur egungo mendi lerroetan irauten du. Antiklinal hau osatzen duten materialek higadurari dioten iraunkortasuna ez da berdina izan leku guztietan, eta, horren ondorioz, gorabehera handiko paisajea eta er-liebea daude.\nAlde honetatik Cotorrio ibaia igarotzen da, Bar- badún ibaiaren adarra, eta horrek zenbait errekata- ko urak jasotzen ditu (Picon, Castaños, Bárcena, …). Iturburu nagusiak, berriz, Moruecos, Las Tobas eta Cerrillo ditugu, eta horiek Trianoko mendietan sort- zen dira. Erreka irregularrak dira eta kanalizazio nahiz desbideratze ugari izan dute joan den men- detik hona, meatze-ustiapenaren eraginez\nBiztanleria. Abanto-Zierbenak biztanleri hazkun- de handia izan zuen XIX. mendean, inguruetan dau- den meatoki oparoak ustiatzeari esker. Biztanleria hori, Gerra zibileko gorabeheretan izan ezik, egon- kortu egin zen 50eko hamarkadara arte; hamarka- da horretan ere biztanleri hazkunde handia egon zen, industriak ezartzearen eta meatzeak ustiatzea- ren eraginez.\n60ko hamarkadatik aurrera, beherakada txikia baina etengabea egon da. Meatokiak agortu egin dira edota errentagarri izateari utzi diote, eta, horren ondorioz, meatze guztiak itxi egin dira apur- ka-apurka, eta urte hauetan, hirigintza plan par- tzialak egin dira Gallartan eta Las Carrerasen; horien helburua, berriz, datozen urteotan Abanto- Zierbenak berriro ere 10.000 biztanle inguruko biz- tanleria izatea da. Gau egun 9.713 biztanle ditu.\nEgitura ekonomikoa. Gaur egun, Abanto-Zierbe- na industri udalerria da. Biztanleriak industrian egi- tera du lan, udalerri honetatik kanpo bada ere. Udal mugartearen barruan, El Campilloko industrialdean industri lurzoruaren eskaintza handituz joan da apurka-apurka, eta, gutxira, Abra Industrial deritzo- ank ere beste horrenbeste egingo du, Agrominsa\nzaharraren Iurretan. Horietan, portuari laguntzeko alde bat egongo da, eta beste alde batzuk ere bai, teknologi aurreratuko enpresak instalatzeko. Horre- la, datozen urteotan langabezi tasak beheranzko joerari eustea lortu nahi da.\nEskualdeko gune handiekiko komunikazio onak egotearen eraginez, zerbitzu sektorea oinarri-oina- rrizkoa da, eta ez du inolako espezializaziorik. Sek- tore hori Gallartan dago batik bat.\nNekazaritza sektorearen barruan, ustiapenek larre iraunkorrak lortzen dihardute, abeltzaintzari eusteko; abeltzaintzan, behiak nagusitzen dira, gero ardiak eta, azkenik, ahuntzak. Ereindako lur-azale- ra oso txikia da, eta bertan barazkiak eta bazka- landareak landatzen dira.


Etxebarriko Udala - Onomástica\nDoneztebe - Abenduak 26\nSan Esteban jaia abenduaren 26an ospatzen da, Etxebarriko zaindaria eta herriko jai eguna. San Estebanek, proto-martiriak, Jesukristorengan zuen fedea aldarrikatzeagatik odola isuri zuen.\nEgun honetan, santu honen bizitza eta heriotza gogoratzen dira mezetan. Kristau apostoluen hurbil bizi baitzen. Sanedrin juduaren aurrean faltsuki akusatu zuten, Mesiasek Moisesen legeak indargabetu nahi zituela baieztatzeagatik eta horregatik jendeak harrika egin zion herriaren kanpoaldean.\nSantu honen barri dugu Apostoluen Eginen liburuari esker. Judua zen eta Diasporako helenista.\nLehengo elizan helenisten kexa konpontzeko hautatutako zazpi diakonoetako bat da. Badirudi hasierako elizak paganismotik etorritako haur eta emakume kristauen arreta alde batera utzi zuela eta ustez arreta gehiago fede berrira bihurtutako juduei. Esteban izena Stephanos izen grekotik dator eta esanahia "koroia". Zazpi diakono hauek izen eta proposamenengatik grekoak dirudite eta mahai zerbitzua zuten misiotzat; hau da, apostoluen lan materiala deskargatzea.\nEsteban sutsua zen bere predikazioan eta judu asko kristau federa aldatu zituen, apaizak barne. Hau ikustean, adinekoek eta sinagoga batzuetako arduradunek bere ospea kentzeko eta bere aurka egiteko plana eratu zuten. Hasiera batean, berarekin eztabaidatu zuten baina menderatuta bukatzen zuten. Azkenik Sanedrin aurrean akusatu zuten Moises eta Jainkoaren aurka madarikatzeagatik. Estebanek, berpiztutako Jesusen testigantza emateagatik, harrika hil zuten Jerusalengo kanpoaldean. Bitartean, urkatzaileen alde otoiz egin zuen. Saulo, gero Paulo apostolu bezala ezagutu duguna, han zegoen gazte bat zen baina itxuraz ez zuen liskar horretan parte hartu eta ekintza hori burutu zutenen arropa zaindu baino ez zuen egin.\nSan Antonio - Ekainak 13\n1195ko abuztuaren 15ean jaio zen eta Fernando ( Bulhoesekoak) bataiatu zuen baina Antonio izena hartu zuen San Antonio “el Magno”-ren ohorez. Bizi izan zen baseliza frantziskotarra berari eskaini baitzitzaion. San Antoniok du historian zehar santutze azkarrenaren errekorra. Santu izendatu zuten bere heriotzatik 352 egunera. Bere heriotza 1231ko ekainaren 13an izan zen.\nPaduako biztanleek bere omenez basilika eder bat eraiki zuten eta bertara eraman zituzten gorpuzkiak 1263an. Hogeita hamar urtetan bere gorpua gordeta zuen bobeda zabaltzean, gorpuaren haragia hauts bihurtu zela konturatu ziren baina mingaina bere predikazioetan erabilitakoa zen; kolore gorri bizia berbera izanik. San Buenaventurak mingaina eskuartean hartu, musu eman eta zera adierazi zuen: “Oh mingain bedeinkatua, beti Jainkoa goratu duzu eta beste batzuk Jainkoa goratzeko konbentzitu zenituen, orain agerian uzten dituzu zure merituak Jainkoaren aurrean”.\nHanka edo besoa moztuta dutenen, animalien, arraunlarien, abereen, adinekoen, haurdunen eta beste askoren zaindaria. Munduko toki batzuetan, ezkontzen santu bezala ezagutzen dute eta ekainaren 13an, ezkondu gabe dauden emakumeek San Antonio irudi txiki bat eros dezakete eta alderantziz jarri zigor bezala, senar on bat aurkitu arte.\nSanta Ana - Uztailak 26\nUztailaren 26an Santa Ana jaieguna ospatzen da eta mezetan santa honen bizitza gogoratzen da; San Joakinen emaztea eta Ama Birjinaren ama.\nLegendak dio alaba izan zuela urte askotan otoitz egiten ibili ostean eta Joakinek eta Anak bere soloetako produktuak hiru zati berdinetan banatzen zituztela:bata tenpluarentzat, bestea txiroentzat eta hirugarrena etxeko gastuentzat.


JZ 1×5 (20/1/11): «Tabakoa uzteko pilulak. Terapia alternatiboak vs terapia konbentzionalak» – Hala Bedi\nHala Bedi > Podcasts > Sociales > joanzikutara > JZ 1×5 (20/1/11): «Tabakoa uzteko pilulak. Terapia alternatiboak vs terapia konbentzionalak»\nJoan Zikutara: JZ 1×5 (20/1/11): «Tabakoa uzteko pilulak. Terapia alternatiboak vs terapia konbentzionalak»\nenero 21, 2020 Joan Zikutara 0\nDuela gutxi argitaratu denez, osasun sistema publikoa tabakoa erretzeari uzteko dauden tratamenduetako batzuk finantziatzen hasiko da. Desinfoxikatzen tartean hauen inguruko informazioa eman genuen. Erretzailea bazara eta uztea pentsatzen ari bazara entzun gure 5. saioa.\nNik doktorea tartean menopausia garaian dagoen emakume bat izan genuen. Adin hauetara iristean osasun sexualarekin zerikusia duten arazoak agertzen hasten dira. Gure protagonistak hauetako batzuk komentatu zituen lagun batekin.\nMahai-eutikoa tartean terapia alternatiboetaz hitz egin genuen. Zerk markatzen du terapia alternatibo eta konbentzionalen arteko muga? Terapia alternatibo guztiak homeopatia dira? Terapia konbentzional guztiak efektiboak dira? Zer arrisku izan ditzakete terapia alternatiboetako batzuen erabilerak? Hauei eta gehiagori eman genien erantzuna gure mahai inguruan.\n← JZ 1X4 (19/1/28) ABENDUAK 28ko PROGRAMA\nJZ 1X6 (20/1/18): «Listeriosiaz kontaminatutako produktuak gipuzkoan. Errefuxiatuen harrera sanitarioa» →


Txinako STICK PHOTO PAPER fabrikatzaileak eta hornitzaileak | Aotian\nelementuaren izena:Itsatsi argazki pare distiratsua\nNeurria:A4 (210 * 297mm) a3 (420 * 297mm)\nPisua:90g / ㎡ 115g / ㎡ 135g / ㎡ 150g / ㎡\nOntziak:Opp, Kutxa, Kolore Poltsa\nOnartzen tinta:Tintatzeko tinta eta pigmentazio tinta\nInprimagailu egokia:Epson ， canon koloretako tintazko inprimagailua\nAplikatu honetara:Argazki albuma, buruko pegatinak, etiketak\nInprimatu ondoren, itsatsi behar baduzu silikonazko olio papera erauzi dezakezu, nahieran itsatsi dezakezu. Nabarmendu interfazea, geruza aberatsak, distiratsuak eta delikatuak, koloreen erreprodukzioa errealista, argi naturala. Atzeko aldean substantzia itsaskorra duen paper zati bat. Lur koloidala meheagoa da, biguna, normalean pankarta edizioen iragarki mota guztietan erabiltzen da. Bere abantaila efektu argia da, kolore aldaketa ez da handiegia. oso ona.Baina txiklea itsaskorra eta garbitzeko gogorra da.\nEbaketa automatiko handiko makina ebaketa uniformea, ebakidura eta alaka ebaketa murriztea, makinan zehar leuna. Oso erabilia argazki albumetan, eranskailuetan, TXARTELETAN, etiketetan, azaletan, etab. Inprimatzerakoan, aukeratu argazkiak argi eta pixel handiko argazkiak, inprimatu Ezarpenak eta hautatu Inprimaketa aurreratua.\nAtzeko kola kola aukeratzen duena hot melt kola da, hot melt itsasgarriak itsasgarri indar handia du; egonkortasun termiko ona, ezpurutasunik gabe, funtzionamendu ona, uraren erresistentzia bikaina, eguraldi erresistentzia bikaina; , Tenperatura-tarte jakin batean, egoera fisikoa eta tenperatura-aldaketarekin batera, baina propietate kimikoak ez dira aldatu, toxikoak eta zaporerik gabeak dira, ingurumena babesteko produktu kimikoak dira.\nbiltegiratze denbora luzeagoa izan daiteke, produktua leku lehor eta aireztatuan jartzea hobe da, ez da amaitu paketatzeko poltsa jarri nahi, itxi argia gordetzeko. Paperak airean dagoen argia jasaten duenean, biltegiratze denbora izango da laburragoa da eta erraz horia bihurtuko da.\nGaiek arreta behar dute:\nMesedez, hautatu distira handiko inprimaketa. Silikonazko paperak ez du inprimatzea onartzen. Inprimatu ondoren, bota silikonazko papera itsatsi aurretik. Metalezko gainazala, beirazko gainazala, hormako azalera, koadernoa, marmola, zeramika, zura, etab\nAurreko: RC ARGAZKI PAPERRA\nHurrengoa: JOJO MATTE ARGAZKI PAPERA\nArgazki eranskailu papera\nTintazko pegatina papera\nArgazki-paper distiratsua itsatsi\nItsatsi Matte Paper Papera\nMakila Argazki Papera\nPegatina transferitzeko papera\nKamisetarako Burdinazko Papera, Argazki eranskailu papera, Argazkiak inprimatzeko papera, Kamiseta papera, Argazki Paper Beltza, Transferentzia paper gardena,